title: Senoit

text: Senoit ovat perinteisesti asuneet kylissä, jotka koostuvat 30–200 henkilöstä. Senoit ovat maanviljelijöitä ja he kasvattavat pääasiassa riisiä ja maniokkia. Viljeleminen tapahtui perinteisesti kaskiviljelynä. Lisänä tälle harjoitetaan metsästystä ja kalastusta sekä metsistä löytyvien tuotteiden, kuten banaaninlehtien, myymistä. Senoit harjoittavat edelleen perinteistä uskoaan, johon kuuluvat esimerkiksi erilaiset henget ja tabut.


title: Water Joe

text:
Water Joe on kofeiinipitoinen kivennäisvesi. Se ei sisällä sokeria, kaloreita, makuaineita eikä hiilihappoa.
Yhdysvalloissa vuonna 1996 kehitettyä juomaa on saatavana myös Euroopassa nettikaupasta.


title: Isosuon jäteasema

text: Isosuon jäteasema (ennen Isosuon kaatopaikka) on Naantalin, Raision ja Maskun kuntien raja-alueella sijaitseva entinen kaatopaikka ja nykyinen jäteasema. Vuonna 1984 perustetun alueen kokonaispinta-ala on 60 hehtaaria ja sen omistaa Turun Seudun Jätehuolto. Isosuolla vastaanotetaan lajiteltua hyötyjätettä, energiajätettä, tavanomaisia kaatopaikkajätteitä, sähkö- ja elektroniikkalaiteromuja, kyllästettyä puuta ja kotitalouksien ongelmajätteitä.


title: Isosuon jäteasema

text: Elokuussa 2002 otettiin Isosuolla käyttöön Suomen modernein kaatopaikkakaasua käsittelevä biokaasupumppaamo. Se kerää metaanin jätekasojen sisältä ja polttaa sen soihtupolttimessa. Kaasua ei hyödynnetä, mutta se riittäisi noin 400 omakotitalon ympärivuotiseen lämmitykseen. Hankkeen investointi oli noin 400 000 euroa. Vuonna 2003 kaasua kerättiin yhteensä noin 1,3 milj m³ ja vuonna 2004 se keräsi arviolta 65 % jäteasemalta muodostuvasta metaanista.


title: Isosuon jäteasema

text: Isosuon jäteasema sijaitsee noin neljä kilometriä Raision keskustasta luoteeseen. Isosuon länsipuolella on Fortum Oy:n tuhkankaatopaikka (Härkäsuon kaatopaikka), eteläpuolella Naantalin kaupungin puhtaiden ylijäämämassojen läjitysalue (maankaatopaikka) ja koillispuolella Maskun kunnan teollisuusalue. Lähimmät asutut kiinteistöt sijaitsevat 800 metrin päässä jäteasemalta. Isosuota ympäröivät alueet ovat pääasiassa maa- ja metsätalouskäytössä. Jäteaseman ympäristössä on suuria korkeuseroja, ja se sijaitsee kallioalueen painanteessa, eikä näy laajalle alueelle. Isosuon kaatopaikan ja Fortumin Härkäsuon läjitysalueen luontaiset valumavedet ohjataan Orjanojaan josta ne edelleen kulkeutuvat Vaarjokeen.


title: Huojuva talo

text: Huojuva talo on Maria Jotunin romaani, jonka hän sai valmiiksi 1935 mutta joka unohduksiin jäätyään löytyi uudestaan ja ilmestyi vasta 20 vuotta hänen kuolemansa jälkeen 1963. Ilmestyessään se oli sensaatio ja on sen jälkeen pysynyt esillä muun muassa Eija-Elina Bergholmin televisiolle ohjaaman minisarjan ja teatteriversioiden ansiosta.


title: Huojuva talo

text: Jotunilla oli tarkoitus osallistua 1930-luvun alkupuolella romaanikilpailuun tällä teoksella, jonka kirjoittamisen hän oli aloittanut 1928, mutta teos valmistui kuitenkin vasta Otavan vuonna 1935 järjestämään kilpailuun. Koska Jotuni ilmoitti kilpailevansa vain voitosta, "Huojuva talo" jäi julkaisemattomana kustantajan arkistoon.


title: Huojuva talo

text: "Huojuva talo" on avioliittokertomus, Eero ja Lea Markun avioliittohelvetin tarina, joka Jotunin pojanpojan Kari Tarkiaisen mukaan kuvaa myös Jotunin omaa avioliittoa. Päähenkilöistä Lea on itsenäinen nainen, joka avioliiton solmittuaan joutuu suuruudenhullun puolisonsa Eeron ailahtelevien mielentilojen uhriksi ja alistuu passiiviseksi kärsijäksi, eikä tilanne ratkea ennen kuin miehen kuolemaan. Teosta on pidetty myös hyvän ja pahan vertauskuvana: narsistisen itsekeskeinen Eero Markku edustaa pahaa, Lea ja hänen vanha ihastuksensa puolestaan edustavat hyvää.


title: Huojuva talo

text: Matti Paavilainen arvioi teosta sen ilmestyessä sekä kiittäen että kritisoiden, mutta loppuyhteenvetona hän totesi: ”...sittenkin jää tästä romaanista sellainen kuva, että se kenties on kiintoisa kuriositeetti, jonka kohtaloksi silti tulee jäädä vaille suurta menestystä.” Romaanin päätös on Paavilaisen mukaan liian sovinnainen ratkaisu.


title: Huojuva talo

text: "Huojuva talo" on ilmestynyt ruotsiksi nimellä "Ett vajande hus". Sen on kääntänyt Kerstin Lindqvist ja kustantanut Atlantis, 1999.


title: Töyhtöviheltäjät

text: Töyhtöviheltäjät (Falcunculidae) on Australaasiassa tavattava varpuslintuheimo. Heimon taksonomia on epäselvä ja usein se liitetään viheltäjien ("Pachycephalidae") heimoon.


title: Töyhtöviheltäjät

text: Töyhtöviheltäjien heimoon kuuluu yksi suku ja kolme lajia. Lajit ovat lännentöyhtöviheltäjä ("Falcunculus leucogaster"), pikkutöyhtöviheltäjä ("Falcunculus whitei") ja töyhtöviheltäjä ("Falcunculus frontatus").


title: Faustina

text: Faustina voi tarkoittaa:


title: Jääpallon Super Cup

text: Super Cup on kansainvälinen miesten maajoukkueiden jääpallokilpailu, joka järjestettiin ensimmäisen kerran tammikuussa 2005 Lappeenrannassa. Sitä hallinnoi Kansainvälinen jääpalloliitto. Seuraava Super Cup myönnettiin niin ikään Lappeenrannalle ja järjestettiin jo joulukuussa 2005. Turnaukseen osallistuvat edellisten jääpallon maailmanmestaruuskilpailuiden parhaat maat, ja kilpailumuotona on yksinkertainen sarja.


title: Jääpallon Super Cup

text: I Super Cup järjestettiin Lappeenrannassa tammikuussa 2005. Ensimmäiseen turnaukseen osallistui kolme joukkuetta: Suomi hallitsevana maailmanmestarina, Ruotsi ja Venäjä. Voittajaksi selviytyi Ruotsi, Suomi oli toinen.


title: Jääpallon Super Cup

text: II Super Cupissa turnausta laajennettiin nelijoukkueiseksi, kun Venäjän MM-kilpailuissa 2005 kolmanneksi sijoittunut Kazakstan oli halukas osallistumaan kilpailuun maailmanmestari Ruotsin, Venäjän ja neljänneksi jääneen Suomen ohella. Kazakstan vetäytyi kuitenkin turnauksesta viime hetkellä, ja se korvattiin Venäjän kakkosjoukkueella. II Super Cupin voitti Venäjä Suomen jäädessä jälleen toiseksi. Kolmas oli Ruotsi.


title: Jääpallon Super Cup

text: Jääpallon III Super Cup järjestettiin joulukuussa 2009 Lappeenrannassa, ja turnauksessa pelasivat hallitseva maailmanmestari Ruotsi, Venäjä ja Suomi. Alkuperäisten suunnitelmien mukaan myös Mikkelin piti toimia turnauksen ottelupaikkakuntana ja isännöidä Suomi–Venäjä-maaottelua Hänninhaudan kentällä. Hänninhaudan rakennustöiden keskeytymisen vuoksi lokakuussa 2009 ottelu siirrettiin kuitenkin Lappeenrantaan. Ruotsi voitti turnauksen toisen kerran, Venäjä oli toinen ja Suomi kolmas.


title: Eteläsaarenpiopio

text: Eteläsaarenpiopio ("Turnagra capensis") eli aiemmalta nimeltään piopio oli kuhankeittäjien heimoon kuulunut Uuden-Seelannin kotoperäinen varpuslintu, joka kuoli sukupuuttoon 1900-luvulla.


title: Eteläsaarenpiopio

text: Eteläsaarenpiopiot elivät Uuden-Seelannin Eteläsaarella, nimialalaji "capensis" itse pääsaarella ja pienikokoisempi "minor" läheisellä Stephens Islandilla. Niiden sanotaan olleen yleisiä aina vuoteen 1863 saakka, minkä jälkeen kanta alkoi huveta jyrkästi, ja laji oli vähälukuinen jo 1880-luvulla. Viimeinen näyte on ammutusta yksilöstä vuodelta 1902, minkä jälkeen lajista on lukuisia enemmän tai vähemmän varmoja havaintoja, joista viimeinen tehtiin 1963. Lajin turmioksi koituivat eurooppalaisten tuomat kissat ja rotat, joista ensin mainitut söivät täysikasvuisia lintuja ja poikasia, viimeksi mainitut munia ja poikasia. Myös ihmisen aiheuttamaa elinympäristön tuhoutumista tapahtui jonkin verran.


title: Eteläsaarenpiopio

text: Maailman museoissa on säilynyt 12 näytettä, joista tyyppinäyte on Torontossa Royal Ontario Museumissa.


title: Eteläsaarenpiopio

text: Lajin elinympäristöä oli luonnonvaraisten metsien alikasvos.


title: Eteläsaarenpiopio

text: Laji oli kaikkiruokainen.


title: Brian Doyle-Murray

text: Brian Doyle-Murray (s. 31. lokakuuta 1945) on yhdysvaltalainen koomikko, käsikirjoittaja ja näyttelijä. Hän toimi näyttelijänä ja käsikirjoittajana suositussa "Saturday Night Live" -sarjassa vuosina 1979–1982. Hän on näyttelijä Bill Murrayn veli ja on näytellyt samoissa elokuvissa hänen kanssaan sekä ollut niissä käsikirjoittajana.


title: Brian Doyle-Murray

text: Doyle-Murray syntyi Chicagossa irlantilaiskatolilaiseen perheeseen. Hänen veljiään ovat näyttelijät Bill, John ja Joel Murray. Näyttelijänuransa hän aloitti Second City -komediaryhmässä ja 1970-luvulla alkoi esiintyä myös elokuvissa. Vuonna 1978 hän pääsi esiintymään "Saturday Nigh Liveen" ja alkoi myöhemmin myös käsikirjoittamaan sarjaa. Vuonna 1980 sai ensi-iltansa Doyle-Murrayn, Harold Ramisin ja Douglas Kenneyn käsikirjoittama elokuva "Latvasta laho", jossa Doyle-Murrayllä oli myös pieni sivurooli. Hän jatkoi käsikirjoitusyhteistyötä Ramisin kanssa myös elokuvassa "Paratiisiklubi" (1986). Elokuvia, joissa hän esiintyy sivurooleissa ovat muiden muassa "Haamujen kosto" (1986), "Haamujengi 2" (1989) ja "Joulupuu on kärvennetty" (1989). Vuonna 1991 hänellä oli pieni rooli Jack Rubyna Oliver Stonen elokuvassa "JFK – avoin tapaus".


title: Brian Doyle-Murray

text: 1990-luvulla Doyle-Murray alkoi tehdä myös äänirooleja piirrossarjoihin. Hänen ääniroolejaan ovat muiden muassa Lentävän hollantilaisen rooli piirrossarjassa "Paavo Pesusieni" ja kapteeni K'nuckles sarjassa "The Marvelous Misadventures of Flapjack". Hän on ääninäytellyt myös videopeleissä, kuten "" (2003) ja "Jade Empire" (2005).


title: Sukasmaluri

text:
Sukasmaluri ("Dasyornis brachypterus") on erittäin uhanalainen Australian kotoperäinen varpuslintu.
__notoc__
Sukasmaluri on huono lentäjä, ja se liikkuu enimmäkseen maassa tiheän aluskasvillisuuden suojassa.


title: Sukasmaluri

text: Sukasmalurin nimialalaji "brachypterus" elää Australian Uuden Etelä-Walesin ja Victorian itäosissa, alalaji "monoides" Uuden Etelä-Walesin koillisosassa ja Queenslandin kaakkoisosassa. Pohjoisemman "monoides"-alalajin kanta on taantunut vuoden 1988 noin 206 parista vuosien 2006–2007 noin 13 pariin. Nimialalajin kanta on pysynyt vakaana neljässä eristyneessä populaatiossa, joista kussakin on noin 600 yksilöä, eli yhteensä noin 1 600 yksilöä. Laji on kärsinyt toistuvista kuloista, jotka ovat polttaneet sen tarvitseman tiheän alikasvoksen. Se ei myöskään ole sopeutunut maatalouden muutoksiin.


title: Sukasmaluri

text: Lajin elinympäristöä on metsien alikasvos, nummet.


title: Sonntagskonzert

text: Sonntagskonzert on saksalaisen laulajan Heinon studioalbumi vuodelta 1974.


title: A Festive German Christmas

text: A Festive German Christmas on saksalaisen laulajan Heinon studio-albumi vuodelta 1974.


title: Herranen aika

text: Herranen aika on Arto Paasilinnan kirjoittama humoristinen kirja, jonka on julkaissut WSOY vuonna 1980.


title: Herranen aika

text: Kirja kertoo helsinkiläisen miehen äkillisestä kuolemasta ja kuolemanjälkeisestä elämästä kuolleiden maailmassa. Kuolleiden maailma on maantieteellisesti sama kuin elävien, mutta siellä asuvat sekä elossa olevat että kuolleet. Kuolleet asuvat aikansa tässä maailmassa kunnes haihtuvat pois. Kuolleet voivat keskustella keskenään, mutteivät elävien kanssa. Kuolleet voivat liikkua paikasta toiseen ajatuksen nopeudella.


title: Herranen aika

text: Kuolleiden maailmassa päähenkilö tapaa mm. paavi Pius IX:n, erinäisiä suomalaisia kuuluisuuksia, mm. Väinö Linnan, J. V. Snellmanin sekä arkeologi Sakari Pälsin.


Deutsche Weihnacht ... und festliche Lieder on saksalaisen laulajan Heinon studio-albumi vuodelta 1974.


title: 28 Heino-Hits zum Tanzen und Mitsingen

text: 28 Heino-Hits zum Tanzen und Mitsingen on saksalaisen laulajan Heinon studio-albumi vuodelta 1974.


title: Naudan tuberkuloosi

text: Naudan tuberkuloosilla tarkoitetaan "Mycobacterium bovis" -bakteerin nautaeläimissä aiheuttamaa tautia.


title: Naudan tuberkuloosi

text: Tämän bakteerin aiheuttama tulehdus on yleensä vaikea ja progressiivinen, vaikka jotkut bakteerin kannat aiheuttavat lievempiä oireita. Nautaeläimiin voi tarttua myös muita mykobakteereita, jotka näkyvät testeissä mutta eivät yleensä aiheuta yhtä vakavia tauteja.


title: Synnöve Isaksson

text: Synnöve Aurelia Isaksson (15. syyskuuta 1925 Parainen) on suomalainen näyttelijä. Hän on tehnyt pitkän uran Helsingin Ruotsalaisessa teatterissa.


title: Synnöve Isaksson

text: Synnöve Isakssonin vanhemmat olivat merikapteeni F. W. Isaksson ja Lisa Isaksson. Isaksson avioitui näyttelijä Henake Schubakin kanssa vuonna 1954. Heille syntyivät lapset Sera (1956) ja Sem Rafael (1958). Isaksson jäi leskeksi kesäkuussa 1986.


title: Synnöve Isaksson

text: Isaksson valmistui ylioppilaaksi 1943, jonka jälkeen hän suoritti yliopisto-opintoja 1943–1944. Vuosina 1944–1946 hän opiskeli Ruotsalaisen teatterin oppilaskoulussa. Isakssonin ammattiura alkoi Wasa Teaterista 1946–1948. Sen jälkeen hän työskenteli Åbo Svenska Teaterissa 1948–1951, Lilla Teaternissa 1951–1953 ja edelleen Wasa Teaterissa 1953–1954. Hänen aviopuolisonsa Henake Schubak toimi Wasa Teaterin johtajana samaan aikaan. Vuodesta 1956 Isaksson näytteli Helsingin Ruotsalaisessa teatterissa.


title: Synnöve Isaksson

text: Jatkosodan aikana Isaksson oli Nylands Nationin rintamakiertueella Itä-Karjalassa ja Karjalan kannaksella Marie Louise Aspelinin ja Kyllikki Forssellin kanssa. Hänen ohjelmanumeroihinsa sisältyi tanssia, laulua ja runojen lausuntaa.


title: Laina Laine

text: Impi Laina Laine (2. helmikuuta 1890 Helsinki – 26. helmikuuta 1962) oli suomalainen näyttelijä. Hän tulkitsi muun muassa useiden operettien naispääosia. Teatteriuran ohella hän näytteli sivurooleja suomalaisissa elokuvissa.


title: Laina Laine

text: Laina Laineen äiti oli syntyään iiläinen liikkeenharjoittaja Maria Sofia Paaso. Hänen isänsä Filip Laine oli muurari ja kotoisin Hartolasta. Hänellä oli kaksi sisarusta, vanhempi veli Yrjö Laine ja nuorempi sisko, näyttelijä Eine Laine. Maria Laine vastusti Venäjän imperialismia Suomessa, ja sen tähden hänen piti poistua maasta vuonna 1913. Filip Laine työskenteli kausiluonteisesti muurarina rakennuksilla, ja hänen alkoholisminsa varjosti perheen elämää. Maksamattomien vuokrien takia Laineen perhe joutui vaihtamaan usein asuntoa.


title: Laina Laine

text: Käytyään Helsingin Suomalaisen tyttökoulun Laina Laine opiskeli Musiikkiopistossa muun muassa oopperalaulaja Annikki Uimosen johdolla. Hän esiintyi nuoruudessaan laulunäytelmissä, joita hänen parisen vuotta nuorempi sisarensa Eine Laine säesti. Eine Laineesta tuli kuuluisa operettiprimadonna, veli Yrjö Laine oli puolestaan kansakoulunopettaja.


title: Laina Laine

text: Laine avioitui näyttelijä Kaarlo Saarnion kanssa vuonna 1914. Pariskunnalle syntyi poika Osmo Kalervo toukokuussa 1914. Liitto päättyi eroon 1919. Laineen toinen aviopuoliso oli liikemies Juho Arvi Mela.


title: Laina Laine

text: Laina Laineen ammattilaisura alkoi kiinnityksellä helsinkiläiselle Kansan Näyttämölle 1913–1919. Vuosina 1919–1923 hän työskenteli Viipurin Näyttämöllä, josta Laine palasi Kansan Näyttämölle vuosiksi 1923–1928. Sen jälkeen hän näytteli Turun Teatterissa (1933–1935) ja Kotkan Näyttämöllä (1935–1939).


title: Laina Laine

text: Laina Laineella oli naispääosa opereteissa "Nukke", "Geisha", "Hollantilaistyttö" ja "Sininen masurkka". Hänen muita näyttämötaiteellisia tulkintojaan olivat muun muassa Maria (kappaleessa "Paholaisen voittaja"), Hilkka ("Nuori mylläri"), pikku tytär ("Isä"), Jenny-rouva ("Vaarallinen ikä") ja Agda Timelius ("Neljä naista").


title: Laina Laine

text: Laine näytteli useissa suomalaisissa elokuvissa 1940- ja 1950-luvulla. Hänen roolinsa olivat pieniä, usein yhden kohtauksen sivuosia. Satuelokuvassa "Prinsessa Ruusunen" hän näytteli Sannaa 105-vuotiaana. Edvin Laineen palkitussa Hella Wuolijoki -filmatisoinnissa "Niskavuoren Heta" Laineella oli Akustin äidin Marin osa. Elokuvassa "Hilja – maitotyttö" hän näytteli Hiljan äitiä. Laine oli mukana myös muun muassa elokuvissa "Radio tekee murron", "Opri" ja "Ryysyrannan Jooseppi" sekä värielokuvassa "Nummisuutarit". Elokuvassa "Pikku-Matti maailmalla" hän käytti nimeä Laina Hirvipohja. Teatteri- ja elokuvatehtävien lisäksi Laina Laine esiintyi radiossa.


title: Lyle Odelein

text: Lyle Theodore Odelein (s. 21. heinäkuuta 1968 Saskatchewan, Kanada) on entinen kanadalainen jääkiekkoilija. Puolustajana pelannut Odelein pelasi NHL:ssä kaikkiaan kahdeksassa joukkueessa yhteensä 1 056 runkosarjaottelussa, joissa kertyi 2 316 jäähyminuuttia. 200 minuutin raja ylittyi viitenä kautena. NHL:n pudotuspeliotteluja Odelein pelasi 11 kautena, ja pelejä niissä kertyi 86 kappaletta. Odelein voitti Stanley Cupin Montreal Canadiensissa kaudella 1992–1993.


title: Lyle Odelein

text: Montreal varasi Odeleinin vuoden seitsemännellä kierroksella numerolla 141. NHL-uransa Odelein aloitti Montrealissa kaudella 1989–1990, jolloin hän pelasi kahdeksassa ottelussa. Joukkueen vakiokokoonpanoon hän nousi seuraavalla kaudella ja pelasi Montrealissa kuusi täyttä kautta vuoteen 1996. Vuonna 1993 Montreal voitti Stanley Cupin.


title: Lyle Odelein

text: Kaudeksi 1996–1997 Odelein siirtyi New Jersey Devilsiin vaihtokaupassa laitahyökkääjä Stéphane Richeriin. Devilsissä Odelein pelasi kolme täyttä kautta, ja kesken kauden 1999–2000 hän siirtyi Phoenix Coyotesiin. Vaihtokaupassa Phoenixista Devilsiin siirtyi puolustaja Deron Quint ja kolmannen kierroksen varausoikeus.


title: Lyle Odelein

text: Kaudella 2000–2001 Odelein pelasi NHL:ssä uutena joukkueena aloittaneessa Columbus Blue Jacketsissa, jonka kapteeniksi hänet nimettiin. Odelein toimi joukkueen kapteenina myös seuraavalla kaudella, kunnes hänet kesken kauden myytiin Chicago Blackhawksiin. Uran loppupuolella joukkueet vaihtuivat nopeammin. Odelein pelasi vielä Dallas Starsissa, Florida Panthersissa ja Pittsburgh Penguinsissa, mutta jokaisessa enintään yhden kokonaisen kauden. Odelein lopetti jääkiekkouransa keväällä 2006.


title: Lyle Odelein

text: Lyle Odelein on jääkiekkoilija Selmar Odeleinin veli.


title: Oulun Kärppien SM-liigakausi 2009–2010

text: Oulun Kärppien SM-liigakausi 2009–2010 on Oulun Kärppien 22. SM-liigakausi. Kärpät pelasi runkosarjassa 58 ottelua. Runkosarja alkoi 10. syyskuuta vierasottelulla Saimaan Palloa vastaan Lappeenrannassa ja päättyi viimeisellä kierroksella 20. maaliskuuta kotiottelulla Rauman Lukkoa vastaa. Kauden alkaessa Kärpät oli liigan hallitseva hopeamitalisti. Kärppien lopullinen sijoitus SM-liigassa oli kahdeksas.


title: Oulun Kärppien SM-liigakausi 2009–2010

text: Kärpät menetti jälleen viime kauden päätteeksi useita pelaajiaan. Kärpistä lähti muun muassa joukkueensa kaksi parasta maalintekijää, ruotsalaisen Jonas Anderssonin KHL-seura Dynamo Minskiin sekä Toni Koiviston KHL-seura Metallurg Magnitogorskiin. Joukkueesta lähti ennen kauden alkua seitsemän pelaajaa, jotka olivat yhteensä tehneet 80 maalia. Se oli noin 44 prosenttia kaikista joukkueen maaleista viime kaudella.


title: Oulun Kärppien SM-liigakausi 2009–2010

text: Anderssonin ja Koiviston lisäksi Kärpistä ennen kauden alkua lähtivät puolustaja Josef Boumedienne, joka siirtyi samaan seuraan kuin Andersson. Juhamatti Aaltonen ja Tommi Paakkolanvaara siirtyivät Pelicanssiin, huippulupaus Mikael Granlundin ja puolustaja Martti Järventien uusi seura oli HIFK Hockey. Mestikseen Kärpistä siirtyivät Tommi Leinonen sekä Antti Kauppila. Leinonen siirtyi Kajaanin Hokkiin ja Kauppila Rovaniemen Kiekkoon. Maalivahti Petteri Similä siirtyi yhdysvaltalaiseen Niagara IceDogsiin ja kanadalaisen Daniel Corso uusi seura oli ruotsalainen Timrå IK.


title: Oulun Kärppien SM-liigakausi 2009–2010

text: Kärpät hankki pelaajia ennen kautta vain kahdesta paikasta: Ruotsista ja Rauman Lukosta. Ruotsista Kärppiin tulivat puolustaja Teemu Aalto sekä hyökkääjät Pavel Rosa ja Kimmo Koskenkorva. Aalto pelasi Linköpings HC:ssa, tšekkiläinen Rosa Rögle BK:ssa ja Koskenkorva Skellefteå AIK:ssa. Lukosta Kärppiin saapuivat hyökkääjät Mika Viinanen ja Pekka Saarenheimo.


title: Oulun Kärppien SM-liigakausi 2009–2010

text: Urheilulehden arviossa Kärppien pelaajamateriaali oli liigan vahvin. Joukkueeseen kuului iso määrä pelaajia, jotka ovat oppineet voittamaan. Vaikkakin Kärpät on aina menettänyt muita enemmän voittavia pelaajiaan 2000-luvulla kokoonpanostaan, on uusia aina saapunut tilalle.


title: Oulun Kärppien SM-liigakausi 2009–2010

text: IS Veikkaajan arviossa Kärppien materiaali oli myös liigan vahvin. Joukkue oli yhtenäisempi ja harmonisempi kuin edellisellä kaudella. Kärppien vaarallisuus olisi ykköskentässä, joka on liigan vaarallisempia. Kärpät oli Urheilulehden analyysissa saanut kaksi ulkomaalaispelaajaansa ulkomaalaisten top-5 listalle. Listan kärjessä oli tšekki Pavel Rosa, jolla on suuri vastuu Kärppien maalinteossa. Rosan valmistautumista oli häirinneet loukkaantumiset. Toinen Kärppien pelaaja listalla oli neljäntenä ollut yhdysvaltalaispuolustaja Justin Forrest, mutta sijoitus kertoo Urheilulehden mukaan enemmän ”ulkomaalaisten tasosta ja vähyydestä kuin Forrestista”. Kaksikko Jari Viuhkola – Pavel Rosa oli Urheilulehden Esko Seppälän analyysissa liigan neljänneksi paras ”tutkapari”. Seppälä uskoo, että Viuhkola tekee Rosasta paremman, jolloin koko seuran mahdollisuudet kasvavat.


title: Oulun Kärppien SM-liigakausi 2009–2010

text: Kärppien puolustuksen arvosana oli 8+ Jääkiekkolehden analyysissa. Lehti luonnehti Kärppien puolustusta rutinoituneeksi ja tarpeellisen räväkäksi. Teemu Aalto oli joukkueeseen täsmähankinta ja pelaaja, jonka vuoksi Kärppien ylivoimasta tuli liigan pelottavin. Joukkueen muita johtavia puolustajia olivat Ilkka Mikkola ja Justin Forrest, ja mikäli he loukkaantuvat, ei Kärppien materiaali kestä. Oskari Korpikari ja Juho Jokinen eivät omista vielä tarpeellista kiekonkäsittelytaitoa, jotta he voivat korvata Mikkolan ja Forrestin.


title: Oulun Kärppien SM-liigakausi 2009–2010

text: Kärppien hyökkäyksen arvona oli 9+ saman lehden arviossa. Heikentyneessä SM-liigassa Kärppien hyökkäys herättää Jääkiekkolehden mukaan kunnioitusta. Ykköskentällisellä Jari Viuhkola–Kristian Kuusela–Pavel Rosa olisi varma paikka maajoukkueessa, jos Rosalla olisi Suomen kansalaisuus. Kärppien hyökkäyksen tasosta kertoo myös se, että kaksikko Teemu Normio – Mika Viinanen ovat joukkueessa vasta kolmoskentällisessä. Vesa Viitakoskea luonnehdittiin SM-liigan kovapalkkaisemmaksi neloskentän pelaajaksi. Jääkiekkolehden mukaan Kärppien hyökkäyksen ainoa ongelma olisi löytää Pekka Saarenheimolle tarpeeksi hyvät laitahyökkääjät.


title: Oulun Kärppien SM-liigakausi 2009–2010

text: Kärpillä oli kaksi tähtipelaajaa IS Veikkaajan analyysissa. Laitahyökkääjä Kristian Kuusela oli liigan parhaimpia, ja on kehittynyt monipuoliseksi pelaajaksi. Keskushyökkääjä Jari Viuhkola oli kärsinyt loukkaantumisista. Viuhkolalla on loistava pelikäsitys ja hän oli voittajatyyppi, joka johtaa joukkuettaan esimerkillään. Kärpillä oli seitsemän luottopelaajaa, sekä yksi tulevaisuuden tähtipelaaja, 17-vuotias laitahyökkääjä Joonas Donskoi.


title: Oulun Kärppien SM-liigakausi 2009–2010

text: Kärppien päävalmentajana jatkoi toista kauttaan seurassa 50 -vuotias Matti Alatalo. Kausi oli Alatalon kahdeksas SM-liigassa. Apuvalmentajina toimivat Mikko Haapakoski sekä Petri Karjalainen. Maalivahtivalmentajana sekä urheilutoimenjohtajana toimi Ari Hilli, fysiikkavalmentajaksi palasi yhden kauden jälkeen Harri M. Hakkarainen.


title: Oulun Kärppien SM-liigakausi 2009–2010

text: Urheilulehti arvioi Kärppien valmennuksen SM-liigan vahvimmaksi. Valmennus toimii lehden arviossa yksilöiden vahvuuksien kautta ja keskusteluilmapiiri oli demokraattinen, mutta silti kantaanottava. IS Veikkaaja antoi omassa analyysissaan valmennuksen arvosanaksi kuutosen, kun liigan keskiarvo oli seitsemän. Lehti kuvaili päävalmentaja Alataloa Kärppien ”heikoimmaksi lenkiksi”. Alatalon vaatimustaso sekä johtamisote ovat kaukana SM-liigan kärkivalmentajista. Jääkiekkolehti antoi valmennuksella arvosanaksi kahdeksan, sillä Alatalolla on yksi iso vahvuus muihin valmentajiin verrattuna. Lehden mukaan Alatalo ”ymmärtää, että jääkiekkoilu on vain osa elämää”. Osa oululaista menestyskulttuuria ovat valmentajat Mikko Haapakoski ja Ari Hilli, ja Kärppien iskukykyä nostaa vielä fysiikkavalmentaja Harri Hakkarainen.


title: Oulun Kärppien SM-liigakausi 2009–2010

text: Kärpät pelasi harjoituskaudellaan yhdeksän ottelua, joista Kärpät voitti kolme. Kun SM-liigaseurat päättivät pitää välivuoden Nordic Trophy turnauksesta, Kärpät osallistui viiden muun SM-liigaseuran kanssa omaan turnaukseen, Nordic Trophy Finlandiin. Kärpät osallistui myös Pitsiturnaukseen, jääden turnauksessa välierävaiheeseen. Välierissä Kärpät hävisi Porin Ässille maalein 3–1. Alkulohkossaan Kärpät ensin hävisi tulevalle mestarille Turun Palloseuralle 1–3 ja pelasi Tampereen Ilveksen kanssa maalittoman tasapelin. Nordic Trophy Finlandissa Kärpät oli lopulta viides voitettuaan sijoitusottelussa Jokerit maalein 5–3. Harjoituskauden tehokkain pelaaja oli Kärpistä tšekki Pavel Rosa, joka teki kuusi maalia ja syötti kolme. Rosa pelasi ykköskentässä yhdessä Kristian Kuuselan ja Jari Viuhkolan kanssa.


title: Oulun Kärppien SM-liigakausi 2009–2010

text: Kärpät pelasi vielä 17. joulukuuta perinteisen ystävyysottelun Mestis-seura Kajaanin Hokkia vastaan. Ottelua oli samalla Kärppien ja Osuuskauppa Arinan yhteinen joulutapahtuma. Ottelu pealttiin Oulun Energia -areenalla. Hokki voitti ottelun 2–3, ja ottelussa kohtasit Veikko Karppinen ja Petri Karppinen, jotka ovat veljeksiä.


title: Oulun Kärppien SM-liigakausi 2009–2010

text: Ennen SM-liigan alkua, pelattiin Tšekissä Euro Hockey Tourin ensimmäinen turnaus, Česká Pojišťovna Cup. Päävalmentaja Jukka Jalonen julkisti joukkueen 24. elokuuta. Kärpistä turnaukseen lähtivät keskushyökkääjä Jari Viuhkola ja laitahyökkääjä Kristian Kuusela. Turnauksessa Viuhkola oli Suomen tehokkain pelaaja tehoilla 1+3. Kristian Kuusela jäi ilman tehopisteitä. Seuraavaan turnaukseen, joka oli Suomen Karjala-turnaus, ei päässyt Kärpistä pelaajia.


title: Oulun Kärppien SM-liigakausi 2009–2010

text: Kärppien runkosarja alkoi 10. syyskuuta vierasottelulla Saimaan Palloa vastaan, ja syyskausi päättyi 12. joulukuuta vierasotteluun Kalevan Palloa vastaan, kyseisen ottelun KalPa voitti 1–0. Kärpät oli syyskaudella pelanut 28 ottelua, joista joukkue oli voittanut varsinaisella peliajalla 14 ja jatkoajalla kaksi. Häviöitä Kärpillä on varsinaiselta peliajalta 11 ja yksi jatkoajalta.


title: Oulun Kärppien SM-liigakausi 2009–2010

text: Kauden avausottelussa Kärpiltä loukkaantui kaksi pelaajaa, kun hyökkääjä Mika Viinanen loukkasi polvensa ristisiteen ja Jari Viuhkola sai aivotärähdyksen törmättyään SaiPan pelaajaan. Viuhkola palasi kuitenkin takaisin jo 17. syyskuuta, mutta hänen pelinsä päättyi polven sivusiteen repeämään. Vamma ei vaatinut leikkaushoitoa. Arvioksi Viuhkolan sairausloman kestoksi annettiin noin kuukausi, ja Viuhkola palasikin takaisin pelaavaan kokoonpanoon 17. lokakuuta.


title: Oulun Kärppien SM-liigakausi 2009–2010

text: Kun Viinanen ja Viuhkola olivat poissa, Kärpät nosti A-nuorista kaksi pelaajaa liigajoukkueeseen. Joonas Donskoi ja Joonas Komulainen pelasivat uransa avausottelun 12. syyskuuta Espoo Bluesia vastaan. Kyseisessä ottelussa Tomi Pekkala teki SM-liigauransa ensimmäisen maalinsa ja maalivahti Tuomas Tarkki kohtasi pikkuveljensä Iiro Tarkin, joka pelasi Espoo Bluesin maalivahtina. Donskoi taas teki uransa avausmaalin 19. syyskuuta Helsingin Jokereita vastaa.


title: Oulun Kärppien SM-liigakausi 2009–2010

text: Kärppien Pavel Rosaa ei ollut nähty kentällä alkukaudesta, joukkueenjohtaja Petri Karjalainen ilmoitti syyksi pienet loukkaantumiset. Karjalainen kiisti väitteen että Rosa olisi lähdössä Kärpistä. Rosa debytoikin Kärpissä lopulta 23. syyskuuta kotiottelussa Porin Ässiä vastaan. Loukkaantumisensa jälkeen Rosa nousi heti viikon 42 SM-liigan viikon tulikuumat listalle, sijalle viisi. Saman viikon listalla oli myös puolustaja Teemu Aalto, sijalle seitsemän. Rosa oli listan kärjessä viikolla 44. Saman viikon listan toisella sijalle oli Jari Viuhkola ja kuudentena maalivahti Petri Koivisto.


title: Oulun Kärppien SM-liigakausi 2009–2010

text: Lokakuun alussa pelatus Kärpät–TPS ottelussa Kärpät katkaisi jo 140 minuuttia kestäneen maalittoman putkensä. Kyseisen ottelun Kärpät hävisi maalein 4–7, ja kauden avausmaalin teki joukkueen pelaajista Pavel Rosa, Kimmo Koskenkorva ja Kristian Kuusela. Kauden alussa Iltalehden mukaan Kärpiltä löytyi yllättäviä ratkaisijoita: 19. syyskuuta hyökkääjä Juho Jokinen teki voittomaalin voittomaalikilpailussa ottelussa Espoo Bluesia vastaan ja laitahyökkääjä Mikko Alikoski teki kaksi maalia 7. lokakuuta ottelussa Tapparaa vastaan .


title: Oulun Kärppien SM-liigakausi 2009–2010

text: Kärppien kokoonpano muuttui maaottelutauon aikana: joukkueseen saapuivat 37-vuotias venäläinen puolustaja Dmitri Juškevitš ja 24-vuotias tšekkiläinen hyökkääjä Lukáš Kašpar. Joukkueen jättivät venäläinen hyökkääjä Denis Švidki, joka ei koesopimuksensa jälkeen saanut Kärpistä sopimusta, sekä yhdysvaltalainen puolustaja Justin Forrest. Iltasanomien arvion mukaan Forrest jätti joukkueen, koska hänen asemansa heikkeni Juškevitšin mukaantulon takia. Forrestin uusi seura oli sveitsiläinen Kloten Flyers.


title: Oulun Kärppien SM-liigakausi 2009–2010

text: Kärpät ja Rovaniemen Kiekko (myöhemmin artikkelissa lyhennetty RoKi:ksi) ilmoittivat joulukuussa 2009 laajentavansa yhteistyötään. RoKi nosti osakepääomaansa 150 000 euroon, ja Kärpät olisi ostanut RoKin osakkeita haasteottelun tuotoilla, joka oltaisiin pelattu 16. joulukuuta Rovaniemellä. Tarkoituksena oli saada Kärppien osuus vähintään 20:een prosenttiin. Osa RoKin kannattajista kuitenkin alkoivat vastustaa yhteistyötä, ja kannattajayhdistys Rumpuryhmä ry oli valmis ostamaan Kärpille menossa olevat osakkeet. Syyksi vastustukseen kerrottiin se, että ”kun Oulun Kärpät omistaa osan Rovaniemen Kiekosta, tuhoaa se RoKin mahdollisuudet nousta SM-liigaan alkumetreillä”. Perusteluina oli myös pelko siitä, että Kärpät olisi vaarantanut RoKin identiteetin ja haitannut nousi SM-liigaan. Lopulta 3. joulukuuta RoKi Hockey Oy ja Oulun Kärpät Oy ilmoittavat, että sekä haasteottelusta että yhteistyönkehittämisestä syntyneet väärinkäsitykset ja negatiivinen huomio olivat sellaisia, joissa kumpikaan osapuoli ei halua olla mukana. Näin ollen haasteottelu perutettiin. Yhteistyön kehittäminen kuitenkin jatkui, tosin erilaisella tavalla. Alun perin RoKi esitti Kärpillä 20 prosentin osakkuutta, vaikkain Kärpät olisi ollut valmis tyytymään 10:een prosenttiin. RoKi Hockey Oy:n toimitusjohtaja Teemu Kallioniemen mukaan haasteottelu jäi näkemättä monilta vain parin henkilön ylireagoinnin vuoksi. Kallioniemen mukaan hukattiin yksi tilaisuus yhteistyökumppaneiden vahvuuksi. Kärpät olisi Kallioniemen mukaan tullut RoKiin vain pienosakkaaksi, vain noin 10–11 prosentin osakkuudella.


title: Oulun Kärppien SM-liigakausi 2009–2010

text: Lisäksi joulukuun alussa ilmoitettiin, että Jari Viuhkolan joutuvan selkävaivojen vuoksi tähystysleikkaukseen. Kärppien lääkäri Jukka Tikannon mukaan Viuhkolan kuntoutuu kahdessa kuukaudessa.


title: Oulun Kärppien SM-liigakausi 2009–2010

text: Suomen jääkiekkomaajoukkueen päävalmentaja Jukka Jalonen julkisti 7. joulukuuta listan pelaajista, jotka pelaavat Euro Hockey Tourin Moskovan turnauksessa. Kärpistä maajoukkueeseen valittiin puolustaja Teemu Aalto. Aalto on pelannut ennen Moskovan turnausta 28 A-maaottelua. Aalto jäi kuitenkin pisteittä turnauksessa.


title: Oulun Kärppien SM-liigakausi 2009–2010

text: Kärpät tiedotti 22. joulukuuta, että päävalmentaja Matti Alatalo ei valmenna seuraa kaudella . Alatalon mukaan kahdeksan vuoden yhtäjaksoinen päävalmentajan työ SM-liigassa oli kuluttavaa. Toimitusjohtaja Juha Junno kuitenkin kehui Alatalon panosta seuralla. Kärpät ilmoittaa ensi kauden päävalmentajansa myöhemmin.


title: Oulun Kärppien SM-liigakausi 2009–2010

text: Kärppien kevätkausi alkoi 3–1 vierastappiolla Turun Palloseuraa vastaan 27. joulukuuta. Kyseinen häviötä oli Kärppien kolmas TPS:lle, eikä Kärpät ole pystynyt voittamaan tällä kaudella TPS:ää. Kärppien kevätkausi sekä runkosarja päättyi SM-liigan runkosarjan viimeisellä kieroksella, 20. maaliskuuta, kotiotteluun, jossa vastassa oli Rauman Lukko.


title: Oulun Kärppien SM-liigakausi 2009–2010

text: Oulun Kärppien etäkannattajayhdistys eli EtäKärpät vietti viisivuotisjuhliaan 9. tammikuuta ottelussa Tapparaa vastaan Tampereella. Paikalle oli saapunut useita satoja Kärppien kannattajia. Ottelua päättyi Tapparan 4–1 voittoon. Kyseisessä ottelussa Tapparan Jori Lehterä sai kahden ottelun pelikiellon. Rangaistuksen syynä oli Lehterän päähän kohdistunut taklaus, jonka kohteena oli Kärppien puolustaja Atte Ohtamaa.


title: Oulun Kärppien SM-liigakausi 2009–2010

text: Kärppien puolustaja Ossi-Petteri Grönholm purki 11. tammikuuta sopimuksensa seuran kanssa ja siirtyi Ruotsin korkeimmalla sarjatasolla eli Elitserienissä pelaavaan Brynäs IF:ään. Grönholmilla oli sopimus Kärppien kanssa kauteen 2010–2011.


title: Oulun Kärppien SM-liigakausi 2009–2010

text: Helsingissä 15. tammikuuta Jokereita vastaan pelatussa ottelussa Kärppien Kristian Kuusela sai 5 + 20 minuutin rangaistuksen taklattuaan Jokereiden Simo Mälkiää päähän. Tämän jälkeen Kärppien Teemu Normio taklasi Jokereiden maalivahtia Juuso Riksmania, jonka jälkeisessä tappelussa molemmat heitettiin ulos. Ottelussa tuli yhteensä 152 rangaistusminuuttia, joista Kärpät sai 66 minuuttia. Pekka Saarenheimo katkaisi Pelicansia vastaan 23. tammikuuta yli kolmenkymmenen ottelun maalittoman putkensa.


title: Oulun Kärppien SM-liigakausi 2009–2010

text:
Kärpät antoi 24. tammikuua Tomi Pekkalan loppukauden ajaksi lainalle Tapparaan. Kärpissä Pekkala teki 28 ottelussa kahdeksan tehopistettä, vaikka syyskuussa Pekkala oli joukkueen paras pistemies. Pekkala ehti pelata Tapparassa 19 runkosarjaottelua, joissa teki 12 tehopistettä.
Seuraavana päivänä eli 25. tammikuuta Kärpät ilmoitti Matti Alatalon seuraajan kaudeksi 2010–2011. Tällä kaudella apuvalmentajana toiminut Mikko Haapakoski teki Kärppien kanssa kaksivuotisen sopimuksen, eli siis aina kauteen 2011–2012 asti. Haapakoski oli toiminut Kärppien apuvalmentajana jo kuusivuotta, yhteensä yhdeksän vuotta valmentaja. Haapakoskella on myös pelaaja-ura puolustajana.


title: Oulun Kärppien SM-liigakausi 2009–2010

text: Kärppien pelaajistossa oli muutoksia tammikuun lopulla. 25. tammikuuta 18-vuotias Julius Junttila pelasi uransa ensimmäisen SM-liiga ottelun Kalevan Palloa vastaan. Kärppiin tuli uusi pelaaja 26. tammikuuta, kun Kärpissä ennenkin pelannut puolustaja Mikko Lehtonen saapui Ruotsin Frölunda HC:sta. Lehtonen pelasi Kärpissä aina kauteen , kunnes siirtyi Pohjois-Amerikkaan. Lehtonen pelasi Kärpissä myös kaudella , ja hän on voittanut Kärpissä kolme kultaa, yhden hopean sekä yhden pronssin.


title: Oulun Kärppien SM-liigakausi 2009–2010

text: Marraskuun lopulla selkäleikkaukseen joutunut Jari Viuhkola palasi Kärppien kokoonpanoon 6. helmikuuta. Viuhkolan kausi oli todella rikkoinen: hän loukkaintui sekä kauden ensimmäisessä että kolmannessa ottelussa. Tämän jälkeen Viuhkola oli kuukauden tauolla, mutta joutui ärsyntyneen selän vuoksi leikkaukseen. Ottelussa Viuhkola reilut 23 minuuttia.


title: Oulun Kärppien SM-liigakausi 2009–2010

text: Kärppien juniorilupaus, 18-vuotias Julius Junttila teki uransa kolmannessa liigaottelussa kypärätempun. Ottelussa Kärpät kohtasi 4. maaliskuuta Lahdessa Pelicansin. Junttilan kolmas maali oli myös ottelun voittomaali. Junttilan hattutemppu oli 2000-luvulla viides tulokaspelaajan tekemä. Neljä päivää myöhemmin eli 8. maaliskuuta Kärpät ilmoitti tehneessä sopimukset Junttilan lisäksi myös Joonas Komulaisen sekä Nico Lehdon kanssa. Junttila oli voittanut A-nuorten SM-liigan pistepörssin, Komulainen oli toinen ja Lehto oli puolustajien pistepörssin ykkönen. Junttila ja Komulainen ehtivät debytoida SM-liigassa ennen sopimusta.


title: Oulun Kärppien SM-liigakausi 2009–2010

text: Kärpät ilmoitti 11. maaliskuuta vapauttaneensa päävalmentaja Matti Alatalon tehtävistää. Päätös tehtiin sen jälkeen, kun Kärpät oli hävinnyt kotiottelunsa Hämeenlinnan Pallokerholle 0–4. Alatalon seuraajaksi nimettiin Mikko Haapakoski, jonka olisi pitänyt aloittaa tehtävässä vastaa kaudella 2010–2011. Alatalon irtisanomisen syyksi toimitusjohtaja Juha Junno kertoi sen, että Kärppien peli oli pitkään ollut solmussa, jota ei oltu saatu auki. Valmentajan vaihdosta pohdittiin aikaisemminkin, mutta Junnon mukaan Alatalolle haluttiin antaa mahdollisuus parantaa peliä. Huhuissa Alatalon tämän kauden seuraajaksi nimettiin myös Kari Heikkilä, mutta Junno kielsi olleensa edes yhteydessä häneen. Edellisen kerran Kärpät oli vaihtanut päävalmentajansa kesken kauden kaudella , jolloin Juhani Tammisen paikan otti Kari Heikkilä.


title: Oulun Kärppien SM-liigakausi 2009–2010

text: SM-liigakauden viimeinen ottelukierros pelattiin lauantaina 20. maaliskuuta. Kärpillä tilanne oli tiukka: joukkue oli yhdeksäntenä, takana oli pisteen päässä Saimaan Pallo ja kolmen pisteen päässä Jokerit. Mikäli Kärpät häviäisi Rauman Lukolle, SaiPa voittaisi Ilveksen ja Jokerit Kalevan Pallon, Kärpät putoisi sijalle 11. ja ulos pudotuspeleistä. Kärpät kuitenkin voitti Lukon maalein 4–2, jolla se varmisti yhdeksännen sijansa. SaiPa taas hävisi Ilvekselle, ja Jokerit voitti KalPan, jolloin pudotuspeleihin eteni vielä Kärpät ja Jokerit. Kärpät saa niin sanotuissa ”sääli-pleijareissa” vastaansa Espoo Bluesin.


title: Oulun Kärppien SM-liigakausi 2009–2010

text: Ottelusarjan ensimmäinen ottelu pelattiin 23. maaliskuuta Espoossa, Bluesin koti-areenalla eli Barona-areenalla. Ottelun ensimmäisessä erässä ei tehty maaleja, sillä maalivahdit pelasivat erässä hyvin. Vastassa oli veljespari, sillä Bluesin maalivahti oli Iiro Tarkki, ja Kärppien maalivahtina oli viisi vuotta vanhempi Tuomas Tarkki. Erän lopussa Bluesin Joonas Rönnberg taklasi kiekotonta Pavel Rosaa, ja sai ottelurangaistuksen. Rosa loukkaantui tilanteessa, mutta palasi kuitenkin toiseen erään. Tämän seurauksena yleisö aina vihelsi ja buuasi kun Rosa koski kiekkoon.


title: Oulun Kärppien SM-liigakausi 2009–2010

text: Ottelun ensimmäinen maali tuli ajassa 29.26, kun Kärppien Pekka Saarenheimo oli jäähyllä. Bluesin ylivoimamaalin tekijä oli Petri Lammassaari. Kärpät tuli runsaan minuutin päästä tasoihin, kun Iiro Tarkki päästi maaliin Mika Viinasen helpon laukauksen. Blues meni kuitenkin ajassa 33.50 johtoon toisella ylivoimamaalilla, jonka teki slovakialainen puolustaja Branislav Mezei. Jäähyllä oli Kärppien venäläispuolustaja Dmitri Juškevitš. Ottelun viimeisessä erässä Kärppien Pavel Rosa tasoitti ylivoimalla tilanteeksi 2–2, ja ottelun voittomaalin teki ajassa 51.44 Kärppien puolustaja Atte Ohtamaa, jolle maali oli ensimmäinen pudotuspeleissä.


title: Oulun Kärppien SM-liigakausi 2009–2010

text: Ottelun jälkeen Bluesin päävalmentaja Pentti Matikainen ilmoitti hyväksyneensä Joonas Rönnbergin rangaistuksen, muttei Rosan ”ihmeparantumista”. Kärppien päävalmentaja Mikko Haapakoski totesi vain ”Ainakin yleisöllä oli riemua”, eikä kommentoinut taklausta sen enempää. YLEn mukaan laitataklaus nostatti keskustelua sekä ottelun ajan että sen jälkeen.


title: Oulun Kärppien SM-liigakausi 2009–2010

text: Toinen osaottelu pelattiin Oulussa, Oulun Energia -areenalla, 25. maaliskuuta. Kärpillä oli mahdollisuus katkaista ottelusarja voitolla, mutta mikäli Blues voittaisi ottelun, pelattiin vielä Espoossa yksi ottelu. Ennen ottelua Kärppien kokoonpanoon tuli yllättävä muutos, kun Pekka Saarenheimo sairastui. Tämän myötä puolustaja Antti Ylönen joutui pelaamaan hyökkääjänä.


title: Oulun Kärppien SM-liigakausi 2009–2010

text: Kärpät aloitti ottelun kahdella jäähyllä, mutta Blues ei pystynyt tekemään maalia. Kärpät teki kuitenkin ensimmäisestä ylivoimastaan maalin: tšekkiläinen Lukáš Kašpar syötti kiekon siniviivaa pitkin Dmitri Juškevitšille, jonka laukauksesta syntynyt paluukiekko meni Mika Viinasen luistimesta maaliin. Kärpät hallitsi muutenkin ensimmäistä erää. Toisessa erässä kuitenkin Blues pääsi mukaan peliin ja Joonas Rönnberg tasoitti ottelun laukomalla kiekon siniviivalta maaliin ajassa 23.40. Blues meni toisessa erässä myös johtoon: Kärppien Jari Viuhkola antoi hyökkäysalueella harhasyötön ja Blues pääsi vastahyökkäykseen, josta lopulta Toni Kähkönen teki maalin ajassa 31.45. Kärpilläkin oli paikkansa, joista paras oli Kristian Kuuselalla, mutta hän laukoi ohi kiekosta.


title: Oulun Kärppien SM-liigakausi 2009–2010

text: Kolmannen erän alussa Kärpillä oli kaksi hyvää tilaisuutta tasoittaa ottelu, mutta Bluesin maalivahti Iiro Tarkki torjui yritykset. Lopulta Kärpät kuitenkin onnistui tasoituksessaan. Mikko Alikoski pelasi kiekon maalin taakse Kuuselalle, joka kiersi maalin eteen ja syötti Ilkka Mikkolalle. Mikkola laittoi kiekon maaliin ajassa 57.35. Kärpät pelasi vielä erän lopussa ylivoimalla, mutta ei saanut tehtyä maalia.


title: Oulun Kärppien SM-liigakausi 2009–2010

text: Ottelu venyi yli 100-minuuttiseksi, kun sekä ensimmäinen että toinen jatkoerä eivät tuoneet ratkaisua. Molemmilla joukkueilla oli kuitenkin paikkoja, myös ylivoimalla, mutta maalivahdit pelasivat hyvin. Lopulta ajassa 101.55 Bluesin Jere Sallinen teki maalin joka päättää ottelun. Jere Sallinen teki maalin paluukiekosta, jonka oli saanut aikaiseksi Jeren veli, Tomi Sallinen.


title: Erma Werke

text: Erma Werke (alkuperäiseltä nimeltään Erfurter Maschinenfabrik) oli saksalainen asevalmistaja, jonka Berthold Geipel perusti vuonna 1922 Erfurtissa. Yritys tuli tunnetuksi erityisesti valmistamastaan MP-40 konepistoolista. Wehrmacht otti aseen käyttöön vuonna 1940, ja toisen maailmansodan loppuun mennessä niitä oli valmistettu 1,2 miljoonaa kappaletta. MP-40:n lisäksi Erfurter Maschinenfabrik valmisti myös muita konepistooleja.


title: Erma Werke

text: Sodan päätyttyä liittoutuneet lopettivat Erfurter Maschinenfabrikin toiminnan kuten muidenkin asevalmistajien. Vuonna 1949 yritys muutti nimensä Erma Werkeksi, ja vuonna 1952 se siirsi toimintansa Erfurtista Dachauhun. Dachaussa yritys toimi vuoteen 1997 asti, jolloin se ajautui konkurssiin.


title: Valkoiset omenat

text: Valkoiset omenat () on Jonathan Carrollin vuonna 2002 ilmestynyt romaani. Romaani on Carrolin toinen suomennettu teos.


title: Valkoiset omenat

text: Kirja kuvaa päähenkilön, Vincent Ettrichin elämää. Vincent Ettrich työskentelee mainonta-alalla, on naimisissa ja hänellä on kaksi lasta. Hän kuitenkin luopuu tästä kaikesta uuden rakkauden vuoksi. Pian Vincent Ettrichille tapahtuu jotakin kummallista, hän huomaa kuolleensa mutta olevansa taas elävä. Vincentille selviää pian, että hänen uusi rakkautensa, venetsialainen Isabelle Neukor on saanut hänet palaamaan henkiin. Isabelle on raskaana ja hän haluaa Vincentin pelastavan heidän syntymättömän lapsensa, Anjon.


title: Valkoiset omenat

text: Anjo pystyy viestimään muiden ihmisten kanssa ja kertoo olevansa universumin pelastaja. Vincentin pitäisi kertoa Anjolle joitakin elintärkeitä tietoja tuonpuoleisesta, ongelmana on kuitenkin se, että Vincent ei muista juuri mitään edellisestä elämästään, tai tuonpuoleisesta.


title: Valkoiset omenat

text:
Romaani on saanut tunnustusta monilta tahoilta. Kirjaa ovat kehuneet muun muassa The Guardian ja San Francisco Chronicle. The Nation
kuvasi kirjaa seuraavasti: ”Carroll on maaginen realisti, joka kaivaa tiedostamattomamme uumenista syvällisiä emotionaalisia totuuksia.”
Suomessa, Toni Jerrman on kuvannut kirjailijaa seuraavasti: ”Jonathan Carrollia on kutsuttu maagis-realistisen unimaan taikuriksi, puhuvien koirien parhaaksi ystäväksi ja aikuisten satukirjailijaksi. Mikään yksittäinen titteli ei kuitenkaan riitä kuvaamaan Carrollin kirjojen mielikuvituksellisia maisemia tai rakastettavia henkilöhahmoja.”


title: Viides maailmanvalta

text: Viides maailmanvalta (ven. "Ампир V", "Ampir V", myös "Empire V") on venäläiskirjailija Viktor Pelevinin satiirinen romaani, joka sijoittuu 2000-luvun Moskovaan. Teos julkaistiin Venäjällä vuonna 2006 ja se on kirjailijan kahdeksas romaani, viides suomennettu. Se piikittelee niin nuorta kuin vanhempaakin sukupolvea, nauraa poliittisen korrektiuden ja muiden nykymaailman ilmiöiden kustannuksella, sekä viljelee viittauksia populaarikulttuuriin ja etenkin venäläisiin julkisuuden henkilöihin, poliitikkoihin ja oligarkkeihin.


title: Viides maailmanvalta

text: "Viides maailmanvalta" kertoo vampyyreistä, mutta perinteisestä tavasta poiketen. Pelevinin teoksessa vampyyrit ovat maailmaa hallitseva eliittiluokka, viides maailmanvalta, joka aikanaan jalosti ihmisen apinasta karjaeläimekseen. Vampyyrien ravintona ei kuitenkaan ole veri, vaan "bablos", rahan lopullinen olomuoto, jota ihminen ”raha-rauhasellaan” tuottaa ja joka on ihmisen elinvoiman tiiviste. Ihmiset itse ovat tästä kaikesta tietämättömiä, ja vampyyrit hallitsevat heitä glamourin ja diskurssin avulla. "Glamour" tähtää siihen, että ihminen tuntee itsensä riittämättömäksi ja siitä syystä jatkuvasti tavoittelee ja tuhlaa rahaa siihen, mitä kiiltävät mainokset tarjoavat. "Diskurssi" puolestaan asettaa ihmisten ajattelulle rajat, jotteivät he ala lähestyä totuutta maailman todellisesta järjestyksestä.


title: Viides maailmanvalta

text: Romaanin satiiri kohdistuu ensisijaisesti venäläisiin, jotka ovat liittyneet mainonnan levittämään kulutusjuhlaan; teoksen sivuilla todetaankin, että venäläisen elämän hengellisyys piilee pullistelussa. Venäläinen ei suinkaan yritä tällä pullistelulla osoittaa olevansa parempi kuin muut, vaan nimenomaan samanlainen kuin muut. Pelevin kuitenkin nostaa kritiikkinsä myös ylemmälle tasolle koskemaan laajemmin koko globaalia ajatusmallia, jonka mukaan rahantuotannosta on tulossa ”ainoa moraali, arvo ja päämäärä”.


title: Viides maailmanvalta

text: Pelevin pääsi vuonna 2007 teoksellaan "Viides maailmanvalta" Bolšaja kniga (Большая книга, suom. ”Suuri kirja”) -kirjallisuuspalkinnon finalisteihin, ja teos sijoittui lukijaäänestyksen perusteella kolmen suosituimman joukkoon, vaikkei varsinaista palkintosijaa voittanut.


title: Viides maailmanvalta

text: Elokuvaohjaaja Viktor Ginzburg, joka on jo aiemmin ohjannut elokuvan Pelevinin teoksesta "Generation P", aikoo tehdä myös "Viidennestä maailmanvallasta" elokuvaversion. Hän aloitti joulukuussa 2015 Internetissä rahoituskampanjan elokuvan tuotantoa varten. Kampanjan tavoitteena on kerätä 15 miljoonaa ruplaa, ja kuvausten on määrä alkaa kesällä 2016.


title: Viides maailmanvalta

text: Teoksen päähenkilö on Roma Štorkin, valintamyymälän lastaajana työskentelevä moskovalaisnuorukainen. Eräänä päivänä hän näkee kadussa nuolen ja tekstin: ”Tositilaisuus päästä eliittiin. Toista ei tule koskaan.” Roma seuraa nuolta ja löytää itsensä vampyyri Brahman asunnosta. Brahma siirtää Romaan fyysisen kielen, vampyyrin ytimen, ja muuntaa näin Roman vampyyriksi, uudelta jumalnimeltään Rama Toiseksi.


title: Viides maailmanvalta

text: Rama aloittaa oppitunnit, jotka perehdyttävät hänet vampyyrien maailmaan. Vanhemmat vampyyrit Jehova, Baldur ja Loki opettavat hänelle glamourin, diskurssin ja taistelun ja rakkauden taitoa. Vähitellen Ramalle selviää, mitä vampyyrit ovat: maailmaa hallitseva viides maailmanvalta, ravintoketjun toiseksi ylin lenkki, jonka yläpuolella on vain jumala. Ihmiset ovat vain vampyyrien karjaa, ja heitä pidetään tietämättömänä totuudesta glamourin ja diskurssin avulla. Lisäksi Rama oppii muiden vampyyrien tavoin saamaan ihmisyksilöstä kaiken mahdollisen selville puremalla tätä ja maistamalla tämän verta. Hän oppii myös muuntautumaan lepakoksi. Koulutuksensa päätteeksi Rama tapaa Ištarin, vampyyrien ikääntyneen jumalattaren, jonka fyysinen olemus käsittää vain alttarihuoneen seinässä kiinni olevan ihmisen pään. Ištarilta Rama saa viimein tietää raha-aine "babloksesta", vampyyrien todellisesta ravinnosta, ja hän oppii, että viime kädessä Ištar tekee "bablosta" ja jakaa sitä vampyyreille. Rama ei kuitenkaan nielaise purematta uutta minuuttaan yli-ihmisenä, vaan pohtii ja kyseenalaistaa vampyyrien roolia eliittinä, heidän valtaansa ja moraalista oikeuttaan hallita ihmisiä.


title: Viides maailmanvalta

text: Vampyyrikoulutuksen aikana Ramaan ottaa yhteyttä nuori nainen, Hera Seitsemäs, joka on Raman tavoin vastikään muutettu vampyyriksi. Nuoret tutustuvat lähemmin, ja pian Rama rakastuu Heraan. Myös kokenut vampyyri Mithra kiinnostuu Herasta, minkä seurauksena Rama ennen pitkää provosoituu haastamaan Mithran kaksintaisteluun. Taisteluaseeksi valitaan runous – kummankin osapuolen tulee kirjoittaa runo yhteisestä aiheesta, ja Hera toimii tuomarina. Rama häviää taistelun, mutta saa pian selville, että Hera valitsi tarkoituksella voittajaksi Mithran pelastaakseen Raman hengen; Herasta tehdään uusi Ištar-jumalatar, mihin prosessiin tarvitaan ylimääräinen kieli. Kieli otetaan Mithralta, joka kuolee toimenpiteeseen.


title: Viides maailmanvalta

text:
Joidenkin kuukausien kuluttua uusi Ištar kutsuu Raman ensi kertaa luokseen, ja tämä noudattaa kutsua. Lepakkona kaupungin yli lentäessään Rama pohtii itseään ja maailmaa, ja toteaa muuttuneensa aiemmasta vastustelustaan huolimatta täysin ja peruuttamattomasti. Hän ottaa avosylin vastaan sen, mitä vampyyrinä oleminen merkitsee – hän on nyt huipulla, mutta sinne pääseminen vaati hänen entisen itsensä ja naiivin uskonsa ihmeeseen uhraamista.
Rama Toinen (Roma)


title: Viides maailmanvalta

text: Hera Seitsemäs


title: Viides maailmanvalta

text: Mithra Kuudes


title: Viides maailmanvalta

text: Jehova, diskurssin opettaja


title: Viides maailmanvalta

text: Baldur, glamourin opettaja


title: Viides maailmanvalta

text: Loki, taistelun ja rakkauden opettaja


title: Viides maailmanvalta

text: Enlil Marativitš, vampyyrien koordinaattori


title: Viides maailmanvalta

text: Ištar Borisovna, vampyyrien Suuri Jumalatar


title: Viides maailmanvalta

text: "Viidennessä maailmanvallassa" on joitakin dystooppisia piirteitä koskien eritoten ihmisen luonnetta ja asemaa maailmassa. Teoksessa ihmiset ovat ylemmän eliitin orjia, karjaa, jonka ainoana tehtävänä on tuottaa vampyyrien ravintoa "bablosta". Vampyyrieliitti hallitsee ihmisiä kietomalla heidät materialismin pauloihin; teoksessa osoitetaan moneen kertaan, että ihmiset ovat sisimmässään välinpitämättömiä toisiaan kohtaan ja elävät vain tavoitellen rahaa, jotta voivat tuhlata sen ulkonäköönsä, kiiltopintaisten mainosten tarjoamiin iloihin ja valtaan, jota kuvittelevat itsellään olevan. Todellinen raha ja todellinen valta kuuluvat kuitenkin aivan toiselle taholle. Pelevin itse toteaakin eräässä haastattelussa, että kaupungit ovat ja olivat aina pelkkiä rahatehtaita, jotka eivät suinkaan ole olemassa tavallisen ihmisen hyväksi.


title: Viides maailmanvalta

text: Lisäksi Raman pohdinnat teoksen lopussa maalailevat uhkakuvia horisonttiin: Rama katselee ”mahtavia torneja, jotka imevät mustaa nestettä planeetan suonista”, ja ymmärtää, että sen puoliin ”mustaa nestettä” kuin "bablostakaan" ei tule riittämään maailmassa kaikille. Tämä johtaa väistämättä konfliktiin maailmaa hallitsevien vampyyrien – maailmanvaltojen – välillä, ja tulevaisuus näyttäytyy epävarmana.


title: Tomi Kinnunen

text: Tomi Kinnunen (s. 28. maaliskuuta 1969 Sippola) on suomalainen entinen jalkapalloilija. Hän oli pelipaikaltaan keskuspuolustaja.


title: Tomi Kinnunen

text: Kinnunen aloitti uransa Myllykosken Pallossa. Hän nousi edustusjoukkueeseen 1986 ja oli mukana nostamassa seuraa Veikkausliigaan kauden 1991 päätteeksi. Mypassa Kinnunen saavutti SM-hopeaa 1993 ja Suomen Cupin voiton 1992.. Kinnunen siirtyi kaudeksi 1994 Kuopion Palloseuraan, minkä jälkeen hän pelasi FC Kuusysissä 1995 ja Rovaniemen Palloseurassa 1996. Rovaniemeltä Kinnunen siirtyi kahdeksi seuraavaksi kaudeksi Vaasan Palloseuraan, josta hänet myytiin kesken kauden 1998 belgialaiseen KRC Genkiin. VPS voitti molempina kausina SM-hopeaa. Kinnunen vietti Genkissä kauden, mutta ei saanut peliaikaa kärsittyään muun muassa useista loukkaantumisista, joiden vuoksi hän lopetti ammattilaisuransa vuonna 2000. Kinnunen yritti vielä paluuta MyPaan 2002, mutta lopulta hän ei pelannut yhtään liigaottelua. Kaikkiaan Kinnunen pelasi kahdeksan kauden aikana 110 pääsarjatason ottelua, joissa hän teki kuusi maalia.


title: Tomi Kinnunen

text: Kinnunen pelasi maajoukkueessa vuosina 1998–1999 kuusi A-maaottelua.


title: Pampas

text: Pampas voi tarkoittaa seuraavia:


title: Etelänkeltaperhonen

text: Etelänkeltaperhonen ("Colias crocea") on kaaliperhosten heimoon ja keltaperhosten alaheimoon kuuluva keskikokoinen päiväperhonen. Laji esiintyy palearktisella alueella.


title: Etelänkeltaperhonen

text: Etelänkeltaperhosen etusiiven pituus on yleensä 22–28 mm. Suomessa on mitattu siipien kärkiväliksi 40–47 mm. Siipien yläpinnan pohjaväri on punankeltainen. Siipien reunassa on leveät mustat reunajuovat. Naaraalla on mustassa reunajuovassa keltaisia täpliä, koiraalla erottuu reunajuovassa erityisesti lähellä etusiiven kärkeä keltaisia siipisuonia.


title: Etelänkeltaperhonen

text: Takasiipien alapinta ja etusiiven alapinnan ulkoreuna ovat vihertävänkeltaisia. Takasiiven alapuolella on kaksiosainen valkoinen ja punareunainen diskoidaalitäplä.


title: Etelänkeltaperhonen

text: Etelänkeltaperhosella tunnetaan myös värimuoto "f. helice", jolla siipien yläpinnan pohjaväri on vihertävänvalkoinen. Muoto tulee näkyviin vain naarailla.


title: Etelänkeltaperhonen

text: Etelänkeltaperhosen levinneisyysalue ulottuu Afrikan pohjoisosista Euroopan keski- ja eteläosien kautta idässä Iraniin saakka. Laji esiintyy Euroopan pohjoisosissa vain vaeltajana ja kesänviipyjänä.


title: Etelänkeltaperhonen

text: Suomessa etelänkeltaperhonen on hyvin harvinainen vaeltaja, jota on silloin tällöin tavattu maan eteläosissa. Vuonna 2010 laji tavattiin Suomessa ensimmäistä kertaa seitsemään vuoteen. Joinakin kesinä laji on myös lisääntynyt Suomessa. Suomen havainnot on tehty heinä-elokuussa.


title: Etelänkeltaperhonen

text: Etelänkeltaperhosen elinympäristöä ovat avoimet kulttuuriympäristöt, niityt, puutarhat, pellonreunat ja nummet noin 2 000 metrin korkeuteen asti. Laji talvehtii toukkana. Toukalla ei ole kuitenkaan varsinaista lepovaihetta, vaan se syö ja kasvaa joulu–tammikuussa hitaasti. Tämä estää lajin leviämisen pysyvästi alueille joilla talvi estää ravinnonsaannin.


title: Etelänkeltaperhonen

text: Lentoaika on huhtikuusta alkaen marraskuuhun useana sukupolvena.


title: Etelänkeltaperhonen

text: Toukan ravintokasveja ovat mailaset ("Medicago"), apilat ("Trifolium"), virnat ("Vicia"), esimerkiksi hiirenvirna ("Vicia cracca"), mesikät ("Melilotus") ja maitteet ("Lotus").


title: Tatra T128

text: Tatra T128 oli tšekkoslovakialaisen Tatran vuosina 1951–1952 valmistama kaksiakselinen, nelivetoinen maastokuorma-auto. Se suunniteltiin kiireellisellä aikataululla Tšekkoslovakian asevoimien käyttöön. Auto perustui pitkälti raskaamman T111-mallin rakenteeseen.


title: Tatra T128

text: 1940-luvun lopulla koko Tšekkoslovakian autoteollisuus oli kansallistettu. Tätä seuranneiden uudelleenjärjestelyjen jälkeen jäljelle jäi vain kolme valmistajaa: Tatra, Škoda ja Praga. Autoteollisuuden hallinnasta vastannut puolustusministeriön alainen Tšekkoslovakian Auto- ja ilmailuteollisuus ("Československé Závody Automobilové a Letecké"; ČZAL) päätti ensin, että Tatran osaksi tulisi iskutilavuudeltaan yli 1 500-kuutioisten henkilö- ja kuorma-autojen valmistus. Tämän seurauksena suositun T57-pikkuauton valmistus lopetettiin. Vuonna 1951 ČZAL päätti että Tatran tulee keskittyä raskaiden kuorma-autojen valmistukseen, ja Tatraplan-henkilöauton valmistus siirrettiin Škodalle Mladá Boleslaviin.


title: Tatra T128

text: Tatra määrättiin valmistamaan uutta, sotilaskäyttöön suunniteltua V3T-maastokuorma-autoa. Malli ei ollut alun perin Tatran suunnittelema ja sen rakenne poikkesi yrityksen omista tuotteista, joten päätökseen suhtauduttiin kielteisesti. Perusteellisen tarkastelun jälkeen todettiin, että tuotteistaminen olisi vaatinut huomattavia muutoksia valmistuslinjoihin ja -menetelmiin. Vaadittavia investointeja ei haluttu tehdä ja erityisesti päätös henkilöautotuotannon päättämisestä oli ollut karvas pala. Päästäkseen eroon hankalasta tilanteesta Tatra esitti että suunnittelisi itse vastaavan auton, joka pohjautuisi olemassa oleviin komponentteihin.


title: Tatra T128

text: Auton alustavat suunnitelmat laadittiin yhdessä yössä kymmenen insinöörin voimin. Rakenne pohjautui lähes täysin raskaan T111-mallin osiin. Julius Mackerle vastasi moottorin suunnittelusta. Pohjana oli T111:n ilmajäähdytteinen V12-diesel, josta Mackerle teki lyhennetyn, 8-sylinterisen version. Testausvalmis prototyyppi valmistui 72 päivässä.


title: Tatra T128

text: Armeija järjesti vertailutestin T128:n, V3T:n sekä neuvostoliittolaisen ZIS:n kesken. T128 voitti muut maastokelpoisuudessaan, joten se valittiin tuotantoon.


title: Tatra T128

text: Auton voimanlähteenä oli nelitahtinen ilmajäähdytteinen V8-diesel, jonka sylinteririvien välinen kulma oli 75°. Moottorissa oli kuivapohjavoitelu ja kaksi jäähdytyspuhallinta. Kummassakin puhaltimessa oli 12 voltin laturi. Käynnistysmoottori toimi 24 voltin jännitteellä, mutta auton sähköjärjestelmä oli muilta osin 12-volttinen.


title: Tatra T128

text: Moottorilta voima välittyi kuivan yksilevyisen kytkimen kautta viisivaihteiseen vaihteistoon, jonka jatkeena oli kaksiportainen alennusvaihde. Sekä vaihteisto että alennusvaihde olivat samoja, joita käytettiin T111-mallissa. Välitystä oli hieman muutettu korkeamman huippunopeuden saavuttamiseksi.


title: Tatra T128

text: Alennusvaihteelta kulki voimansiirtoakselit auton kantavana rakenteena toimineen keskusputkirungon sisällä etu- ja taka-akseleille, joilla kummallakin oli heilurityyppinen erillisjousitus. Akseleilla oli tasauspyörästöjen lukot. Jousituksena kaksi vinottain asennettua puolielliptistä lehtijousta, joista kumpikin oli kytketty pyörän puoleisesta päästään vetoakseliputkeen ja toisesta päästään sekä keskeltä runkorakenteeseen. Ratkaisu oli aikanaan harvinainen.


title: Tatra T128

text: Käyttöjarruina oli paineilmatoimiset rumpujarrut. Seisontajarru oli rakennettu keskusputkirungon takapäähän ja vaikutti kahden jarrukengän välityksellä voimansiirtoakselin päässä olleeseen jarrurumpuun. Jarrut olivat täysin vastaavat kuin T111-mallissa.


title: Tatra T128

text: Auton ohjaamo oli sama kuin T111-mallissa lukuun ottamatta kojelautaa. Polttoainetankin tilavuus oli 100 litraa. Jotkut yksilöt varustettiin vinssillä, jossa oli 60 metrin pituinen vaijeri.


title: Tatra T128

text: Auton huippunopeus oli 80 km/h. Mäennousukyky oli 58 % ja suurin lähestymiskulma 44°. Kääntösäde oli 9,5 metriä.


title: Tatra T128

text: T128 oli eräs ensimmäisistä autoista, joissa käytettiin matalapainerenkaita. Tämä paransi auton maastokelpoisuutta pehmeällä alustalla. Auto oli kantavuuteensa nähden erittäin raskas, sillä T111-malliin suunnitellut rakenteet olivat ylimitoitettuja tässä kokoluokassa.


title: Tatra T128

text: Autoa valmistettiin kahden vuoden aikana yli 4 000 kappaletta. Sen pohjalta laadittiin prototyyppimallit T130 ja T131, jotka eivät kuitenkaan edenneet tuotantoon.


title: Vaaleakeltaperhonen

text: Vaaleakeltaperhonen ("Colias hyale") on kaaliperhosten heimoon ja keltaperhosten alaheimoon kuuluva keskikokoinen päiväperhonen. Laji esiintyy palearktisella alueella.


title: Vaaleakeltaperhonen

text: Vaaleakeltaperhonen esiintyy Espanjan itäosista Euroopan keski- ja itäosien kautta idässä Altaille saakka. Vakituinen levinneisyysalue ulottuu Euroopan pohjoisosissa Viroon, Ruotsin eteläosiin (Öölanti) ja Tanskaan. Vaellusvuosina lajia tavataan pohjoisempana. Suomessa vaaleakeltaperhonen esiintyy yleensä vain melko harvinaisena vaeltajana ja kesänviipyjänä, mutta laji on ilmeisesti talvehtinut joinakin vuosina.


title: Vaaleakeltaperhonen

text: Vaaleakeltaperhosen etusiiven pituus on yleensä 21–25 mm. Koiraan siipien yläpuolen pohjaväri on vaaleankeltainen ja naaraan vaaleampi kellertävän–vihertävänvalkoinen. Siipien kirjaukset ovat tummanharmaita, tummanruskeita tai mustia. Kirjaukset ovat molemmilla sukupuolilla samanlaiset. Siipien keskitäplät ovat isoja. Takasiiven yläpuolen diskoidaalitäplä on vaalean kellanpunainen ja siipiripset punertavat.


title: Vaaleakeltaperhonen

text: Vaaleakeltaperhosen elinympäristöä ovat niityt ja pellot.


title: Vaaleakeltaperhonen

text: Lentoaika on toukokuusta syys–lokakuuhun vähintään kahtena sukupolvena. Laji talvehtii keskenkasvuisena toukkana.


title: Vaaleakeltaperhonen

text: Toukan ravintokasveja ovat virnat ("Vicia"), esimerkiksi hiirenvirna ("Vicia cracca"), apilat, ("Trifolium"), voikukka ("Taraxacum officinale"), mailaset ("Medicago") ja mesikät ("Melilotus").


title: Darren Sutherland

text: Darren John Sutherland (18. huhtikuuta 1982 Dublin, Irlanti – 14. syyskuuta 2009) oli irlantilainen nyrkkeilijä.


title: Darren Sutherland

text: Sutherland saavutti pronssia Pekingin 2008 olympialaisten alle 75 kg:n sarjassa. Hän voitti neljännesvälieräottelussa algerialaisen Nabil Kasselin ja puolivälierässä Venezuelan Alfonso Blancon. Välierässä hän hävisi britti James Degalelle pistein 3–10. MM-kilpailuissa hän selviytyi 75 kg:n sarjassa kahdeksan parhaan joukkoon Mianyangissa 2005 ja 16 parhaan joukkoon Chicagossa 2007. EU-maiden mestaruuden hän voitti samassa painoluokassa 2007 ja 2008.


title: Darren Sutherland

text: Sutherland aloitti ammattilaisuran 18. joulukuuta 2008. Hän ehti otella neljä ammattilaisottelua, jotka voitti kaikki tyrmäyksellä. Sutherland löydettiin kotoaan hirttäytyneenä 14. syyskuuta 2009.


title: Kahdesti haarautuva puu

text: Kahdesti haarautuva puu () on Ursula K. Le Guinin vuonna 2000 ilmestynyt tieteisromaani. Teos kuuluu Hain-romaanien sarjaan, josta on aiemmin suomennettu kirjat "Pimeyden vasen käsi", "Osattomien planeetta" ja "Maailma, vihreä metsä". Romaani voitti vuonna 2001 Locus-palkinnon (paras tieteisromaani).


title: Kahdesti haarautuva puu

text: Kirjan päähenkilö Sutty lähetetään Akan planeetalle tutustumaan sen oloihin. Planeetan vanha kulttuuri on pääosin tuhottu tieteen ja tekniikan tieltä, mutta Sutty löytää vuorilta vanhaa kulttuuria, jota harjoitetaan siellä salaa.


title: Norman Bergen

text: Norman Bergen (s. 17. toukokuuta 1945, New York) on yhdysvaltalainen muusikko ja säveltäjä. Hänen tunnetuin kappaleensa on ”Only a Fool Breaks His Own Heart”, josta on tehty suomennosversio "Muisto vain jää".


title: Lavinia (romaani)

text: Lavinia on Ursula K. Le Guinin vuonna 2008 ilmestynyt romaani. Teos sai vuoden 2009 Locus-palkinnon parhaan fantasiaromaanin sarjassa. Teos oli myös ehdokkaana Mythopoeic-palkinnon saajaksi parhaan aikuisten fantasiaromaanin sarjassa. Vuonna 2010 romaani on International IMPAC Dublin Literary Awardin ehdokaslistalla.


title: Thierry Noir

text: Thierry Noir on ranskalaissyntyinen, pitkään Saksassa asunut taiteilija. Hänet tunnetaan parhaiten Berliinin muuriin ikuistamistaan paksuhuulisista ihmishahmoista ja muista kuvista. Muurimaalausten lisäksi Noir on koristanut hahmoillaan muun muassa viinipulloja, konttorituoleja ja Trabanteja. Yksi näistä autoista koristaa U2-yhtyeen levyn "The Fly and Mysterious Ways" kantta. Suomessa usein vieraillut Thierry Noir on esiintynyt Jari Halosen elokuvassa Joulubileet, jossa hänellä oli tanskalaisen taiteilijan rooli.


title: Vortex

text: Vortex on darkwave- ja industrial rock -yhtye Colliden remix-albumi vuodelta 2004. Se sisältää remixejä yhtyeen levyiltä "Chasing the Ghost" ja "Some Kind of Strange" sekä neljä coverkappaletta. Vortex on Colliden viides julkaisu.


title: Ketokultasiipi

text: Ketokultasiipi ("Lycaena hippothoe") on sinisiipisten heimoon kuuluva pienikokoinen päiväperhonen. Laji esiintyy palearktisella alueella ja siitä on kuvattu useita alalajeja ja muotoja esiintymisalueen eri osista.


title: Ketokultasiipi

text: Ketokultasiiven etusiiven pituus on yleensä 14–19 mm. Suomessa on mitattu siipien kärkiväliksi 27–34 mm. Siipien värityksessä ja kirjailuissa esiintyy asteittaisia muuntelusarjoja eli kliinejä.


title: Ketokultasiipi

text: Päämuodolla koiraan siipien yläpinnan pohjaväri on tumman kuparinpunainen. Siipien ulkoreuna ja takasiipien takaosa ovat mustanruskeat. Etusiipien yläpinnan etu- ja ulkoreunassa ja takasiipien takaosassa on sinipunaista kehnää ja siivissä on mustat keskitäplät. Naaraalla etusiipien yläpuoli on vaaleamman oranssi. Siiven keskellä on kaksi mustaa täplää ja ulkoreunassa rinnakkain kaksi riviä teräväreunaisia mustia täpliä. Takasiipien yläpuoli on pohjaväriltään tummanruskea ja ulkoreunassa on oranssi juova. Molemmilla sukupuolilla etusiipien alapinnat ovat oranssit ja takasiiven alapinnan pohjaväri on vaalean harmahtava. Alapinnoilla on mustia, valkoreunaisia täpliä ja takasiivessä oranssi reunavyö.


title: Ketokultasiipi

text: Ketokultasiipi esiintyy Etelä- ja Pohjois-Euroopasta Venäjälle ja idässä Amur-joelle saakka. Laji puuttuu läntisimmästä Euroopasta. Suomessa ketokultasiipi on esiintynyt aiemmin tasaisesti koko maassa lukuun ottamatta joitain alueita Lapissa. Laji on kuitenkin vahvasti taantunut ja monilta alueilta ei ole enää havaintoja 2000-luvulta. Sama koskee esiintymiä muualla Euroopassa


title: Ketokultasiipi

text: Lentoaika on kesä–elokuu riippuen esiintymisalueesta. Suomessa keskimääräinen lentoaika on maan eteläosissa kesäkuun puolivälistä ja pohjoisosissa heinäkuun alkupuolelta alkaen heinäkuun loppupuolelle yhtenä sukupolvena.


title: Ketokultasiipi

text: Ketokultasiiven elinympäristöä ovat niityt, kedot, pientareet ja puutarhat. Vuoristossa esiintyvien alalajien elinympäristöä ovat vuoristoniityt. Koska toukkien tärkeimmät ravintokasvit, suolaheinät, vaativat paljasta maanpintaa ne ovat usein joutomaiden ja tulevien niittyjen ensimmäisiä kasveja. Siksi myös ketokultasiipi on usein pioneerilaji. Perhonen esiintyy kuitenkin aina melko vähälukuisena ja on muutoinkin esiintymiseltään monia sukulaisiaan paikoittaisempi. Koiraat lentävät ympäriinsä etsiskellen naaraita ja molemmat sukupuolet käyvät ahkerasti kukilla.


title: Ketokultasiipi

text: Naaras munii munat yksitellen lehdille ja toukat kuoriutuvat parin viikon kuluessa. Kesän mittaan toukka kasvaa hitaasti ja laji talvehtii keskenkasvuisena toukkana. Keväällä toukka syö vielä 5–7 viikon ajan ennen koteloitumistaan. Kotelovaihe kestää 2–3 viikkoa. Pohjois-Skandinaviassa, napapiirin pohjoispuolella, tavattavalla alalajilla "L. h. stiberi" kehitys on kuitenkin kaksivuotinen. Se talvehtii ensin munana ja toisen kerran isona toukkana.


title: Ketokultasiipi

text: Päiväperhoslaskennassa 2013 ketokultasiipi oli Suomen 51. yleisin päiväperhoslaji, kun vuonna 2012 sijoitus oli vielä 38. Lajin voimakkaan taantumisen vuoksi se luokiteltiin Suomen kansallisessa uhanalaisarvioinnissa 2010 silmälläpidettäväksi (NT).


title: Ketokultasiipi

text: Toukan ravintokasveja ovat hierakat ("Rumex"), etenkin niittysuolaheinä ("Rumex acetosa") ja ahosuolaheinä ("Rumex acetosella") ja tattaret ("Polygonum"), etenkin konnantatar ("Polygonum bistorta").


title: Wenn abends die Heide träumt

text: Wenn abends die Heide träumt on saksalaisen laulajan Heinon studioalbumi vuodelta 1975.


title: Fahrtenlieder-Album

text: Fahrtenlieder-Album on saksalaisen laulajan Heinon studio-albumi vuodelta 1975.


title: Seine großen Erfolge 5

text: Seine großen Erfolge 5 on saksalaisen laulajan Heinon studioalbumi vuodelta 1975.


title: Kia Picanto

text:
Kia Picanto on Kian vuodesta 2004 lähtien valmistama A-segmentin automalli. Etelä-Koreassa autoa markkinoidaan nimellä Kia Morning.
Moottorivaihtoehdot:


title: Kia Picanto

text: Kaikkien uusien Kia-mallien tehdastakuu on 7 vuotta tai 150 000 km.


title: Esteettinen relativismi

text: Esteettinen relativismi on näkökulma, jonka mukaan kauneuden arvo on suhteessa yksilöihin, kulttuureihin, ajanjaksoihin ja konteksteihin, eikä ole olemassa yleisiä kauneuden kriteereitä. Esteettinen relativismi on yleisesti tunnetun filosofian suuntauksen, relativismin eräs muunnos. Relativismi epäilee mahdollisuutta päästä suoraan episteemiseen yhteyteen "ulkoisen maailman" kanssa ja hylkää siksi väitteen, että ulkoisesta maailmasta tehdyt väitteet voisivat olla objektiivisesti tosia.


title: Esteettinen relativismi

text: Esimerkiksi Willendorfin Venusten kaltaisissa pienveistoksissa tai Rubensin maalauksissa olevia naisia pidettiin niiden tekoaikoina kauneusihanteina. Tänään sellaisia naisia pidettäisiin lihavina nykyisen kauneuskäsityksen mukaan, jota edustavat esimerkiksi muotilehtien kansikuvissa esiintyvät naisten kuvat.


title: Esteettinen relativismi

text: Esteettinen relativismi on yleinen taiteen tarkastelun tapa. Varsinkin Ars 95 -näyttelyn palautteessa se esiintyi poikkeuksellisen runsaasti.


title: Town-luokka

text: Town-luokka voi tarkoittaa seuraavia asioita:


title: Hellevi

text: Hellevi on suomalainen naisen etunimi. Nimi on voinut syntynyä muunnelmana nimestä Hellä tai Hellin, jotka ovat Helena-nimen muunnoksia, tai germaanisesta nimestä Helvig, joka johtuu taisteluonnea tarkoittavasta sanasta. Nimi on 1900-luvun alusta vuoden 2012 loppuun mennessä annettu 13 543 naiselle ja ainakin yhdelle miehelle. Hellevin samoin kuin Hillan, Hillevin ja Hillen nimipäivä on 16. syyskuuta.


title: Lupe Fiasco's Food & Liquor

text: Lupe Fiasco's The Food & Liquor (joskus lyhennetty Food & Liquor) on rap-artisti Lupe Fiascon ensimmäinen studioalbumi. Albumi julkaistiin Yhdysvalloissa 19. syyskuuta 2006.


title: Lupe Fiasco's Food & Liquor

text: Aluksi albumin luultiin olevan ilmestymisviikollaan Billboard 200 -listan #12. sijalla, mutta Nielsen SoundScan -palvelun virheen vuoksi albumi oikeasti oli sijalla #8.


title: Hillevi

text: Hillevi on pohjoismainen naisen etunimi. Nimi on syntynyt germaanisesta nimestä Helvig, joka merkitsee taisteluonnea. Samaa alkuperää on myös nimi Hellevi. Tanskassa nimi Hillevi oli käytössä jo 1400-luvulla ja esiintyy myös eräässä kansanlaulussa.


title: Hillevi

text: Suomessa nimi Hillevi on 1900-luvun alusta vuoden 2012 loppuun mennessä annettu 9568 naiselle, ennen vuotta 1940 myös muutamalle miehelle. Hillevin nimipäivä on 16. syyskuuta.


title: Hille

text: Hille on naisen, joskus myös miehen etunimi. Nimi on voinut syntyä muunnelmana nimistä Hilda, Hillevi tai Hildegard. Suomessa nimi on 1900-luvun alusta vuoden 2016 loppuun mennessä annettu 271 naiselle ja noin 120 miehelle. Hille viettää nimipäivää 16. syyskuuta yhdessä Hillan, Hellevin ja Hillevin kanssa.


title: Klaus Holvisola

text: Klaus Kosti Holvisola (sukunimi vuoteen 1935 "Hypén"; 23. heinäkuuta 1910 Uusikaupunki – 8. heinäkuuta 1979 Uusikaupunki) oli suomalainen näytelmäkirjailija.


title: Klaus Holvisola

text: Holvisola työskenteli ammatikseen kiviteollisuuden parissa mutta hän kirjoitti myös noin kymmenkunta näytelmää joista monissa käytettiin Vakka-Suomen murretta.


title: Klaus Holvisola

text: Holvisolan 1950-luvulla tekemä kipsinen pantteriveistos on Uudenkaupungin virastotalo Mörnen ala-aulassa. Kipsiveistos oli aikanaan mallina Yhdysvaltoihin Daytonaan 1958 tilatulle mustalle graniittiveistokselle.


title: Pidättämisoikeus

text: Pidättämisoikeus eli pidättymisoikeus eli detentio-oikeus tarkoittaa varallisuusoikeudessa sitä, että omaa suoritusta ei tarvitse tehdä ennen kuin vastapuoli täyttää oman velvollisuutensa. Se kohdistuu omaan suoritukseen. Pidättämisoikeus on erotettava velallisen omistaman esineen pidätysoikeudesta eli retentio-oikeudesta. Irtaimen kaupassa myyjä voi pidättää esineen siihen asti, kunnes ostaja maksaa ja ostaja voi pidättää kauppahinnan, jos myyjän toimitus viivästyy tai tavarassa on virhe. Myös kaupan purkamisen aikaansaama palautusvelvollisuus riippuu vastapuolen velvollisuuksien täytöstä. Pidättämisoikeus lakkaa vastapuolen antaessa saamisesta vakuuden.


title: Sopimuksen sovittelu

text: Sopimuksen sovittelu tarkoittaa tuomioistuimen jälkikäteen tekemää sopimuksen sisällön muuttamista kohtuuden perusteella. Sopimukseen puututaan vain kohtuuttomina pidettyjen kohtien osalta, eikä koko sopimus yleensä tule tehottomaksi. Sovittelussa sopimuksen sitovuutta rajoitetaan, vaikkei siitä olekaan pakottavaa lainsäädäntöä. Sopimus on suorituksesta ja vastasuorituksesta muodostuva kaksipuolinen oikeustoimi, jossa sopimustasapainon ylläpitämiseen voidaan käyttää kohtuuttomuusharkintaa. Tasapainoa arvioitaessa tarvitaan jokin mittapuu, johon vertaamalla poikkeamaa voidaan arvioida. Esimerkiksi sovittua hintaa arvioitaessa mittapuuna käytetään yleistä hintatasoa eli vastaavan hyödykkeen keskimääräistä hintaa.


title: Sopimuksen sovittelu

text: Sopimuksen kohtuuttomuuden harkinta on kokonaisuus, jossa otetaan huomioon kaikki tekijät. Tällöin jotkin seikat saattavat puoltaa sovittelua ja toiset seikat voivat olla sovittelua vastaan. Sovittelun tarpeettomuutta puoltaa vaikkapa tieto siitä, että kohtuuttomaksi väitetystä sopimusehdosta on neuvoteltu ennen sopimuksen tekoa. Yritysten välisten sopimusten sovitteluun suhtaudutaan pidättyvämmin kuin yrityksen ja kuluttajan välisiin sopimuksiin. Julkisen vallan ja kansalaisten väliset järjestelyt jäävät yleensä sovittelun ulkopuolelle, joskin on mahdollista, että ne muistuttavat sopimusta siinä määrin, että niihin voidaan puuttua kuten esimerkiksi metsästyslupaan. Tällöin ollaan julkisoikeuden ja yksityisoikeuden välisellä hämärällä alueella.


title: Sopimuksen sovittelu

text: Sopimuksen sovittelua koskeva yleislauseke on oikeustoimilain (228/1929) 36 pykälä, jonka mukaan "Jos oikeustoimen ehto on kohtuuton tai sen soveltaminen johtaisi kohtuuttomuuteen, ehtoa voidaan joko sovitella tai jättää se huomioon ottamatta. Kohtuuttomuutta arvosteltaessa on otettava huomioon oikeustoimen koko sisältö, osapuolten asema, oikeustointa tehtäessä ja sen jälkeen vallinneet olosuhteet sekä muut seikat."


title: Yhdistyneen kuningaskunnan historia

text: Yhdistyneen kuningaskunnan historia valtiona alkoi, kun Englannin ja Skotlannin kuningaskunta muodostivat poliittisen unionin 1. toukokuuta 1707, kuten 22. heinäkuuta 1706 allekirjoitetussa Englannin ja Skotlannin parlamenttien ratifioimassa Trentin unionisopimuksessa oli sovittu. Unionista muodostui Ison-Britannian kuningaskunta. Ennen yhdistymistä Englanti ja Skotlanti olivat olleet itsenäisiä valtioita, mutta vuonna 1603 solmitun sopimuksen () jälkeen niitä yhdisti personaaliunioni, jolla luotiin perusta kuningaskuntien yhdistymiseen.


title: Yhdistyneen kuningaskunnan historia

text: Yhdistyneen kuningaskunnan varhaisimpina vuosina merkittävimpiä tapahtumia oli muun muassa jakobiittien nousu Skotlannissa ja häviö vuonna Cullodenissa 1746. Myöhemmin, voitto seitsenvuotisessa sodassa 1763 johti brittiläisen imperiumin maailmanvallan muodostumiseen ja laajentumiseen suurimmaksi imperiumiksi historiassa. Vuonna 1921 brittiläinen imperiumi käsitti väkiluvultaan noin 458 miljoonaa ihmistä, arviolta neljäsosan maailman väkiluvusta.


title: Yhdistyneen kuningaskunnan historia

text: Irlanti liittyi unionisopimukseen vuoden 1800 unionilailla, jolloin unioni sai nimekseen "Ison-Britannian ja Irlannin yhdistynyt kuningaskunta". Vuonna 1922 Irlannin tasavalta itsenäistyi ja Pohjois-Irlanti jatkoi osana Yhdistynyttä kuningaskuntaa. Vuonna 1927 Yhdistynyt kuningaskunta vaihtoi viralliseksi nimekseen "Ison-Britannian ja Pohjois-Irlannin yhdistynyt kuningaskunta", joka tavallisesti lyhennetään "Yhdistynyt kuningaskunta" tai "Britannia".


title: Yhdistyneen kuningaskunnan historia

text: 1800- ja 1900-lukujen vaihteessa Yhdistynyt kuningaskunta lujitti valtaansa Etelä-Afrikassa valtaamalla Oranjen vapaavaltion ja Transilvanian toisessa buurisodassa. Sota päättyi 31. toukokuuta 1902 Vereeningingin sopimukseen. Etelä-Afrikan liittovaltio sai dominion aseman 1. heinäkuuta 1910.


title: Yhdistyneen kuningaskunnan historia

text: Kuningatar Viktoria kuoli 22. tammikuuta 1901. Uudeksi kuninkaaksi nousi Edvard VII. Yhdistynyt kuningaskunta liittoutui Japanin kanssa 30. tammikuuta 1902 sekä Ranskan kanssa 8. huhtikuuta 1904. Edvard VII kuoli 7. toukokuuta 1910, jolloin valtaistuimelle nousi Yrjö V. Seuraavana vuonna säädetty Parliament Act poisti parlamentin ylähuoneelta veto-oikeuden lainsäädännössä.


title: Yhdistyneen kuningaskunnan historia

text: Ensimmäisessä maailmansodassa Britannia oli yksi ympärysvalloista Venäjän, Ranskan ja Yhdysvaltain rinnalla Saksaa vastaan. Sodan sytyttyä Herbert Kitchener nimitettiin maan sotaministeriksi 5. elokuuta 1914. Yleinen asevelvollisuus otettiin käyttöön 26. tammikuuta 1916. Kitchener kuoli kesäkuussa 1916, jonka jälkeen David Lloyd George nimitettiin 6. heinäkuuta sotaministeriksi. Yhtenä voittajavaltioista se oli solmimassa Versailles’n rauhaa. Sodassa kuoli satoja tuhansia brittejä.


title: Yhdistyneen kuningaskunnan historia

text: Toisessa maailmansodassa Britannia oli yksi liittoutuneista, jälleen yhdessä Neuvostoliiton, Ranskan ja Yhdysvaltain kanssa Saksaa vastaan. Kun Saksa hyökkäsi Puolaan, Britannia julisti antamiensa turvatakuiden mukaisesti Saksalle sodan 3. syyskuuta 1939. Sodan levitessä Belgiaan britit onnistuivat evakuoimaan suuren osan joukkojaan Dunkerquesta kanaalin yli. Saksalaiset kävivät brittejä vastaan kiivasta ilmasotaa, mutta taistelu Britanniasta ei onnistunut eikä Saksa miehittänyt Britanniaa. Pohjois-Afrikassa britit torjuivat italialaiset Egyptissä, ja joutuivat taistelemaan myös avuksi tulleita saksalaisia vastaan. Sota Välimerellä käsitti myös laajaa laivastosodankäyntiä, ja lentokoneet operoivat lentotukialuksilta.


title: Yhdistyneen kuningaskunnan historia

text: Toisen maailmansodan jälkeen useimmat brittiläisen imperiumin valtioista ovat itsenäistyneet. Useat niistä ovat liittyneet Kansainyhteisön jäseneksi. Jotkut näistä maista (ns. commonwealth realmit) ovat säilyttäneet Britannian hallitsijan valtionpäämiehenään.


title: Yhdistyneen kuningaskunnan historia

text: Yhdistyneessä kuningaskunnassa järjestettiin 23. helmikuuta 1950 parlamenttivaalit, joissa työväenpuolue saavutti kuuden edustajan enemmistön parlamenttiin. Vanha parlamentti oli hajotettu 4. helmikuuta.


title: Helge Heikkinen

text: Helge Birger Heikkinen (20. joulukuuta 1910 Helsinki – 1997 Espoo) oli suomalainen merikapteeni ja merikirjailija.


title: Helge Heikkinen

text: Heikkinen lähti merille 1920-luvun lopulla ja hän työskenteli Australiasta vehnälasteja kuljettaneilla purjelaivoilla sekä useilla höyrylaivoilla. Sodan jälkeen hän toimi myös laivanvarustajana omistaen osan "Tuula"-nimisestä rahtialuksesta.


title: Helge Heikkinen

text: Merihistoriasta kiinnostunut Heikkinen oli 1960-luvulla mukana perustamssa "Merimuseo-yhdistystä" ja Suomen merimuseota. Hän kirjoitti useita merihistoriaan liittyviä kirjoja sekä lehtiartikkeleita. Heikkinen keräsi myös aiheeseen liittyvän 2 000 valokuvan ja negatiivin kokoelman joka on nykyisin Suomen merimuseon hallussa.


title: Helsingin Pallonlyöjät

text: Helsingin Pallonlyöjät on Suomen ensimmäinen, vuonna 1919 perustettu pallonlyönnin erikoisseura. Seura aloitti toimintansa jo pitkäpallon aikana ja voitti kolme ensimmäistä pesäpallon Suomen mestaruutta vuosina 1922–1924. Se saavutti mestaruuden myös vuosina 1926–1927, 1934 ja 1938. B-sarjan mestaruuden seura voitti vuonna 1932, jolloin se sai myös kunnian edustaa Suomea maaottelussa Viroa vastaan. Naisten Suomen mestaruuden seura voitti niin ikään vuonna 1932.


title: HMS Undaunted (1914)

text: HMS Undaunted oli Britannian kuninkaallisen laivaston Arethusa-luokan risteilijä, joka palveli ensimmäisessä maailmansodassa. Alus otettiin palveluskäyttöön elokuussa 1914.


title: HMS Undaunted (1914)

text: "HMS Undaunted" liitettiin palvelukseen otettaessa 3. Hävittäjälaivueen laivueenjohtajaksi Harwichiin. Laivueen tehtävänä oli Kanaalin itäpään valvonta. Alus otti osaa 28. elokuuta 1914 Helgolandin taisteluun. Se otti myös osaa 17. lokakuuta Hollannin rannikolla Texelin saaren edustalla taisteluun, jonka aikana upotettiin neljä Saksan laivaston torpedovenettä. Vielä vuonna 1914 alus otti osaa 25. joulukuuta Cuxhavenin rynnäkköön suojaten vesilentokoneiden emälaivoja.


title: HMS Undaunted (1914)

text: "HMS Undaunted" otti osaa 24. tammikuuta 1915 Doggermatalikon taisteluun. Alus hyökkäsi helmikuussa Dungenessin edustalla Saksan laivaston sukellusvenettä vastaan ilman tulosta. Alus vaurioitui huhtikuussa pahoin törmättyään hävittäjä "HMS Landrailin" kanssa. "HMS Undaunted" liitettiin elokuussa 1915 9. Hävittäjälaivueeseen, jonka mukana se valtasi lokakuussa saksalaisia troolareita.


title: HMS Undaunted (1914)

text: "HMS Undaunted" suojasi 24. maaliskuuta 1916 Tonderniin hyökänneitä vesilentokoneiden emälaivoja, kun se kolaroi risteilijä "HMS Cleopatran" kanssa. Alus korjattiin Tynen telakalla.


title: HMS Undaunted (1914)

text: Alus muutettiin huhtikuussa 1917 nopeaksi miinalaivaksi asentamalla sille kiskot 74 miinaa varten. Se ei kuitenkaan suorittanut ainuttakaan miinoitustehtävää.


title: HMS Undaunted (1914)

text: "HMS Undaunted" siirrettiin 1917 10. Hävittäjälaivueen laivueenjohtajaksi Harwichiin, josta se määrättiin marraskuussa 1918 7. Risteilijäviirikköön Suureen laivastoon (), jossa se palveli aina maaliskuuhun 1919.


title: HMS Undaunted (1914)

text: "HMS Undaunted" siirrettiin huhtikuussa 1919 Noren reserviin, mutta se palasi aktiivipalvelukseen kuljettamaan helmikuusta toukokuuhun 1921 lauttoja Välimerelle. Tehtävänsä suoritettuaan alus palasi reserviin, kunnes se sijoitettiin poistolistalle huhtikuussa 1922. Alus myytiin romutettavaksi 9. huhtikuuta 1923 Cashmorelle Newportiin.


title: M/S Emerald Princess

text: M/S Emerald Princess on Princess Cruisesin vuonna 2007 Italiassa valmistettu Grand-luokan risteilyalus.


title: M/S Emerald Princess

text: Alus tilattiin Fincantierin Monfalconen telakalta Italiasta nimellä "California Princess". Sen köli laskettiin 7. huhtikuuta 2005 telakkanumerolla 6131 ja alus laskettiin vesille 1. kesäkuuta 2006. Alus luovutettiin 14. maaliskuuta 2007 bermudalle rekisteröidylle Princess Cruises Line Limitedille. Alus valmistui kuitenkin vasta 30. maaliskuuta.


title: M/S Emerald Princess

text: Alus lähti ensimmäiselle risteilylle 11. huhtikuuta 2007 ja se kastettiin 13. toukokuuta Pireuksessa Kreikassa "Emerald Princessiksi". Vuonna 2009 laiva sai kritiikkiä Suomessa, koska miehistö ei ollut ilmoittanut ennalta laivalla olleista sikainfluenssa-tapauksista. Ilmoitus tautitapauksista tehtiin vasta, kun alus oli jo laiturissa kiinni. Alus joutui syyniin ja seuraavalla kerralla se joutui odottamaan merellä, kunnes Suomen viranomaiset olivat tutkineet laivan.


title: M/S Emerald Princess

text: Aluksella syttyi 25. heinäkuuta 2010 uhkaava tulipalo, joka saatiin sammumaan neljä tuntia myöhemmin. Alus törmäsi 17. toukokuuta 2011 Pietarissa puomiin, jolloin aluksen pelastusvene vaurioitui.


title: Opteon

text: Opteon Oy on nykyisin Kaarinan kaupunkiin kuuluvassa Piikkiössä, Tuorlan observatorion alueella toimiva yksi maailman johtavista erikoisoptiikan hiojista.


title: Opteon

text: Opteon on hionut muun muassa maailman suurimman ja teknisesti vaativimman avaruuspeilin, avaruuskaukoputki Herschelin pääpeilin. Pääpeilin halkaisija on 3,5 metriä, paino 250 kiloa, paksuus 2,5 millimetriä ja se on valmistettu avaruusteleskoopille ominaisesti kevyestä, mutta kestävästä piikarbidista. Alun perin peilin piti tulla NASAlta, mutta se ei ollut tarpeeksi korkealaatuinen, joten Opteon oli maailman ainoa, joka pystyi peilin hiomaan.


title: Honda VTR250

text: Honda VTR250 (MC33) on japanilainen Honda Motor Companyn valmistama kattamaton moottoripyörä. VTR250 on ollut Japanin kotimarkkinoilla tuotannossa useita vuosia. Malli uudistettiin 2009 ja esiteltiin Euroopan markkinoilla vuodeksi 2010.


title: Honda VTR250

text: Moottoripyörässä on nestejäähdytetty nelitahtinen 249 cm³ 90° V-twin, jonka kannessa on kaksi nokka-akselia ja neliventtiilikoneisto. Uudistetussa vuoden 2009 mallissa on polttoaineen suihkutus ja kierroslukumittari. Moottoripyörän runko on "trellis"-tyyppinen.


title: Honda VTR250

text: VTR250 muistuttaa ulkomuodoltaan erehdyttävästi italialaista Ducati Monsteria.


title: Honda VTR250

text: MoottoriMitatJarrut, renkaat, jousitusLähde (paitsi tarkka iskutilavuus)


title: Kultainen kolmio (geometria)

text: Kultainen kolmio on tasakylkinen kolmio, jossa kaksi sivua on keskenään yhtä pitkiä ja niiden suhde kolmanteen sivuun on kultaisen leikkauksen suhdeluku:


title: Kultainen kolmio (geometria)

text: Tasakylkinen kolmio, jonka kärkikulma on 36 astetta, on kultainen kolmio, mikä voidaan todistaa seuraavasti:


title: Kultainen kolmio (geometria)

text: Jokaisen kolmion kulmien summa on 180 astetta, ja tasakylkisen kolmion molemmat kantakulmat ovat yhtä suuret. Jos siis kärkikulma on 36 astetta, on kumpikin kantakulma


title: Kultainen kolmio (geometria)

text: Näin ollen kumpikin kantakulma on kaksi kertaa kärkikulman suuruinen.


title: Kultainen kolmio (geometria)

text: Merkitään kolmion kärkiä kirjaimilla A, B ja C siten, että A on kärkikulman ja muut kantakulmien kärkiä. Piirretään kulmalle C puolittaja, ja merkitään X:llä sitä pistettä, jossa se leikkaa sivun AB. Myös kolmiossa XCB on yhden kulman (XCB) suuruus 36 ja toisen (XBC) 72 astetta, ja näin ollen se on yhdenmuotoinen alkuperäisen kolmion ABC kanssa. Yhdenmuotoisuudesta seuraa:


title: Kultainen kolmio (geometria)

text: ja saman tasakylkisen kolmion sivuina janat BC ja CX ovat yhtä pitkiä. Kolmio ACX on myös tasakylkinen, koska siinä kulmat ACX ja CAX ovat kumpikin 36 astetta, ja näin ollen jana BC on myös yhtä pitkä kuin AX. Samoin janat AB ja AC ovat yhtä pitkiä. Koska saman janan osina BX = AB - AX, ja lisäksi tasakylkisessä kolmiossa saadaan edelleen:


title: Kultainen kolmio (geometria)

text: ja koska piste X sijaitsee janalla AB, se jakaa tämän janan siten, että koko janan suhde suurempaan osaan (AX) on sama kuin tämän suuremman osan suhde pienempään osaan (BX). Näin on laita vain, jos piste jakaa janan kultaisen leikkauksen mukaisessa suhteessa. mot.


title: Kultainen kolmio (geometria)

text: Jos siis janan BX pituus on 1, on janojen AX, BX ja BC pituus formula_5 sekä kolmion kylkien AB ja BX pituus 1 + formula_5 = formula_5.


title: Kultainen kolmio (geometria)

text: Tästä kultaisen kolmion ominaisuudesta voidaan johtaa myös trigonometristen funktioiden tarkat arvot 18, 36 ja 72 asteen kulmille. Esimerkiksi:


title: Kultainen kolmio (geometria)

text: Kultainen kolmio on samalla ainoa kolmio, jonka kulmien suhteet ovat 2:2:1.


title: Kultainen kolmio (geometria)

text: Säännöllinen kymmenkulmio voidaan jakaa sen keskipisteen kautta kulkevien lävistäjien avulla kymmeneen kultaiseen kolmioon. Säännöllisen viisikulmaisen tähtikuvion eli pentagrammin jokainen sakarakolmio on myös kultaisen kolmion muotoinen.


title: Kultainen kolmio (geometria)

text: Kultaiseen kolmioon liittyy läheisesti myös kultainen gnomoni. Se on tylppäkulmainen tasakylkinen kolmio, jonka kulmat ovat 36, 36 ja 108 astetta. Siinä siis kulmien suhteet ovat 1:1:3. Edellä esitetyssä todistuksessa käytetty kolmio ABX on kultainen gromoni. Tällaista kultaisen kolmion kahtiajakoa sanotaan "Robinsonin kolmioiksi".


title: Kultainen kolmio (geometria)

text: Samoin kuin kultainen kolmio voidaan jakaa toiseen kultaiseen kolmioon ja kultaiseen gnomoniin, voidaan myös kultainen gnomoni jakaa toiseen kultaiseen gnomoniin ja kultaiseen kolmioon.


title: Kultainen kolmio (geometria)

text: Voidaan osoittaa, että koko taso voidaan täyttää kultaisilla kolmioilla ja kultaisilla gnomoneilla. Tällä tavoin muodostetaan Penrosen laatat.


title: Woodstock – 40 Years On: Back To Yasgur’s Farm

text: Woodstock - 40 Years On: Back To Yasgur's Farm on Woodstockin festivaalin 40-vuotisjuhlan kunniaksi vuonna 2009 julkaistu 6 cd:tä sisältävä kokoelma. Se sisältää yhteensä 77 kappaletta lähes kaikilta festivaaleilla esiintyneiltä artisteilta, joista 38 on ennenjulkaisemattomia. Kokoelma etenee kronologisessa järjestyksessä alkuperäisen esiintymisjärjestyksen mukaan ja kansivihko sisältää alkuperäisen ohjelman ja jokaisen artistin kappalelistan. Esiintyjistä vain Ten Years After, The Band ja The Keef Hartley Band eivät ole boksilla mukana. Mukana on myös lukuisa määrä eri kuulutuksia ja tiedotuksia sekä Max Yasgurin puhe alkuperäisenä, kokonaisena versiona.


title: Pesäpallon SM-sarja 1943

text:
Vuoden 1943 mestaruussarja huipentui Kouvolan ja Haminan kohtaamiseen. Kouvola oli pelannut tappioitta, kun taas Hamina oli hävinnyt yhden pelin. Lisäksi molempia rasitti tasapeli Toijalaa vastaan. Finaalissa Hamina oli selkeästi parempi voittaen 11-2.
Vaikka Kouvolan juoksuero oli roimasta tappiosta huolimatta Haminaa parempi, ratkaistiin mestaruus sääntöjen mukaan keskinäisen ottelun perusteella. Näin Haminalle mestaruus, Kouvola sai hopeaa ja Toijalan oli tyytyminen pronssiin. Mestaruus ratkaistiin nyt 21. kerran.


title: Pesäpallon SM-sarja 1943

text:
Ensimmäinen TUL:n seura Mestaruussarjassa, Työväen Mailapojat ("Tempo"), pelasi mainiosti sijoittuen neljänneksi.
Itä-Länsi -ottelukin onnistuttiin parin välivuoden jälkeen pelaamaan 10.10. Seinäjoella. Itä voitti 5-2.


title: Pesäpallon SM-sarja 1943

text: Helsingin Pallonlyöjät putosi sarjasta ja tilalle nousivat Tampellan Terä sekä Maasotakoulun joukkue. Jälkimmäinen voitti Helsingin A-sarjan, jossa pelasivat myös helsinkiläiset mestaruussarjajoukkueet. Joukkueessa pelasi useita suursarjapelaajia eri puolelta maata. Se ei ennättänyt esittämään taitojaan vuoden 1944 mestaruussarjassa, sillä pelaajia tarvittiin sotarintamalla.


title: Adam Burish

text: Adam Burish (s. 6. tammikuuta 1983 Madison, Wisconsin, Yhdysvallat) on yhdysvaltalainen jääkiekkoilija, pelipaikaltaan laitahyökkääjä. Hän on voittanut urallaan kertaalleen Stanley Cupin. Burish siirtyi kaudeksi 2012–2013 San Jose Sharksiin.


title: Adam Burish

text: Burish pelasi kaudella 2001–2002 USHL-juniorisarjassa Green Bay Gamblersin joukkueessa. Chicago Blackhawks varasi Burishin kierroksella 9, varausvuorolla 282. Kaudet 2002–2006 Burish edusti Wisconsinin yliopiston joukkuetta WCHA-liigassa. Kaudella 2005–2006 hän toimi Wisconsinin kapteenina, kun joukkue voitti NCAA:n mestaruuden. Wisconsin kaatoi finaalissa Boston Collegen Robbie Earlin ja Tom Gilbertin maaleilla 2–1.


title: Adam Burish

text: Burish pelasi ensimmäisen NHL-pelinsä 14. lokakuuta 2006. Hän pelasi ensimmäisellä kaudellaan vain yhdeksän ottelua NHL:ssä ja suurimmaksi osassa seuran farmijoukkueessa AHL:n Norfolk Admirals. Kaudella 2007–2008 Burish edusti jo koko kauden Chicagossa. Hän pelasi NHL:ssä 81 ottelua, joissa teki kahdeksan pistettä. Burish sai kauden aikana 214 jäähyminuuttia, eli eniten Chicagon pelaajista. Kauden jälkeen hän allekirjoitti kahden vuoden jatkosopimuksen Chicagon kanssa. Kausi 2009–2010 alkoi Burishilta huonosti, sillä hänen eturistisiteensä repeytyi harjoitusottelussa Minnesota Wildia vastaan. Polvi jouduttiin leikkaamaan, ja Burish palasi kaukaloon vasta maaliskuun alkupuolella Chicagon pelattua jo 65 runkosarjaottelua. Runkosarjassa Burish pelasi lopulta 13 ottelua ja pudotuspeleissä 17 ottelua, kun Chicago eteni aina Stanley Cupin voittoon.


title: Adam Burish

text: Kesällä 2010 Burish teki kahden vuoden sopimuksen Dallas Starsin kanssa. Toisella kaudellaan Starsissa hän teki piste-ennätyksensä 19 pistettä. San Jose Sharks solmi kesällä 2012 Burishin kanssa nelivuotisen sopimuksen.


title: Adam Burish

text: Burish on edustanut Yhdysvaltojen maajoukkuetta vuoden 2008 maailmanmestaruuskilpailuissa. Burish teki turnauksessa tehopisteet 0+3 seitsemässä ottelussa.


title: Marvelman

text: Marvelman (tunnettu nimikiistojen takia Yhdysvalloissa myös nimellä Miracleman) on fiktiivinen Isossa-Britanniassa luotu supersankari, jonka loi Mick Anglo "L. Miller & Son" -kustantamolle. Hahmo luotiin alun perin vastakohdaksi yhdysvaltalaiselle Kapteeni Marvel -hahmolle.


title: Marvelman

text: Hahmo nousi uuteen loistoon, kun vuonna 1982 käsikirjoittaja Alan Moore kirjoitti siitä oman tulkintansa nimellä "Miracleman", koska Marvel-sarjakuvayhtiö katsoi omistavansa Marvel-nimikkeen. Myöhemmin Mooren työtä jatkoi tunnettu Neil Gaiman.


title: Marvelman

text: 1980-luvun jälkeen Mooren ja Gaimanin kirjoittamat Marvelman-sarjakuvat ovat käyneet harvinaisiksi. Hahmo on joutunut vaihtamaan kustantajaa tiuhaan ja Marvel on käynyt siitä isoja oikeudenkäyntejä. Vuonna 2009 Marvel ilmoitti ostaneensa hahmon oikeudet Mick Anglolta ja myöhemmin julkaisevansa Mooren Marvelman-tarinat uudelleen. Moore oli päätökseen tyytyväinen, koska rahat menevät nyt Anglon perheelle, mutta vaati, ettei hänen nimeään käytettäisi sarjakuvan markkinoinnissa.


title: Pimeän käskyläiset

text: Pimeän käskyläiset () on Anthony Horowitzin kirjoittaman "Viisi vartijaa" -fantasiakirjasarjan kolmas osa. Sarjan aiemmat osat ovat "Korpinportti" ja "Kylmä tähti". Pimeän käskyläiset perustuu Horowitzin aiempaan teokseen "The Silver Citadel".


title: Pimeän käskyläiset

text: "Pimeän käskyläisten" päähenkilö on Mattin sijaan Jamie Taylor. Jamie ja hänen kaksosveljensä Scott esiintyvät pienessä teatterissa Renossa. Veljekset tietävät, etteivät he ole normaaleja lapsia, sillä siinä missä muiden esiintyjien temput ovat silmänkääntöä, heidän temppunsa on täyttä totta: he osaavat lukea ajatuksia.


title: Pimeän käskyläiset

text: Eräänä iltana kaikki kuitenkin muuttuu. Nighrise on päässyt selville kaksosista ja on lähettänyt miehensä hakemaan pojat. Scott siepataan, mutta Jamie onnistuu pakenemaan tuntemattoman naisen kyydillä. Jamielle selviää, että nainen on etsinyt kaksosia, koska uskoo heidän voivan löytää hänen poikansa, joka myös on siepattu. Paljastuu, että poikkeuksellisia kykyjä omaavat lapset katoavat pian julkisuuteen tulonsa jälkeen. Naisen, Alician, avulla Jamie saa selvitettyä, mihin Scott on viety ryöstämällä tiedon Nightrisen agentin mielestä. Alicia on entinen senaattorin työntekijä, joten senaattorin avustuksella Jamie saadaan väärällä nimellä ja syyllä sisään keskellä Nevadan autiomaata sijaitsevaan nuorisovankilaan, johon Scottkin oli viety.


title: Pimeän käskyläiset

text: Jamie huomaa kuitenkin pian, ettei hän pystykään löytämään Scottia vankilasta, eikä edes hänen voimansa tunnu toimivan vankilassa. Apua on kuitenkin jo matkalla, näin kertoo eräs intiaani, joka on vartijana vankilassa ja tuntuu tietävän kaksosista enemmän kuin Jamie itse. Ja apu todella saapuu: intiaanit hyökkäävät vankilaan ja Jamie pääsee pakoon yhdessä vartijan ja vankilasta löytyneen Alician pojan kanssa. Poika tietää kertoa, ettei Scott enää ollut vankilassa vaan oli viety pois. Vankilapaon aikana Jamie haavoittuu vakavasti ja menettää tajuntansa. Intiaanien leirissä šamaani yrittää parantaa pojan ja joutuu lopulta lähettämään kotkan hakemaan Jamieta takaisin rajan takaa.


title: Pimeän käskyläiset

text: Jamie herää erikoisesta paikasta, jossa hänen ympärillään on joka puolella ruumiita. Hän tapaa miehen, joka kyselee onko hän vanhojen palvelija. Kun Jamie vastaa, ettei ole kenenkään palvelija, mies muuttuu osittain suureksi skorpioniksi ja käy hänen kimppuunsa. Jamie huomaa kuitenkin yllätyksekseen osaavansa taistella tartuttuaan kuolleen sotilaan kädestä ottamaansa miekkaan. Hänen onnistuu puolustautua otusta vastaan. Silloin paikalle saapuu joukko ratsastajia, jotka ampuvat jousilla skorpionin kuoliaaksi. Jamien yllätykseksi häntä kutustaan nimellä Vesa. Erehdys johtuu siitä, että Jamie on täsmälleen samannäköinen kuin Vesa, joka on kuollut hetki sitten. Jamielle selviää asioita viidestä vartijasta, vanhoista ja siitä, että Vesa oli yksi viidestä, kuten myös Jamieta auttamaan tullut tyttö nimeltä Scar. Edessä on viimeinen taistelu vanhoja vastaan, ja odotukset Jamieta kohtaan ovat kovat, sillä vanhojen voittamiseen tarvitaan kaikki viisi vartijaa ja Vesa on kuollut. Jamie toivoo olevansa Vesa, muttei usko sitä. Taistelu kuitenkin voitetaan, Jamie on yksi viidestä. Vanhat ajetaan pois.


title: Pimeän käskyläiset

text: Taistelun jälkeisenä yönä Matt tulee herättämään Jamien ja haluaa puhua, jolloin he menevät joen varteen vähän kauemmas leiristä. Siellä Matt kertoo Jamielle, että hän ei ole eri maailmassa, vaan 10 000 vuoden takaisessa ajassa ja ihmiskunnasta on vanhojen takia jäljellä enää vain rippeet. Matt kertoo myös, että viisi vartijaa ovat aina samat henkilöt, aika vain on eri: Jamie ja Vesa ovat yksi ja sama henkilö, ja kun toinen kuoli, toinen tuli korvaamaan tätä. Matt käskee Jamieta etsimään muut ja neuvoo käyttämään apuna unimaailmaa. Sitten Matt neuvoo Jamieta seuraamaan kotkaa, joka on lähistöllä. Kotkaa seuratessaan Jamie joutuu kahlaamaan joen yli, mutta vesi vetää hänet mukaansa ja hän luulee hukkuvansa.


title: Pimeän käskyläiset

text: Hukkumisen sijaan Jamie herääkin intiaanien leiristä nykyajassa. Intiaani kertoo Jamielle sen, mitä heidän kansansa joukossa tiedetään vanhoista ja viidestä vartijasta ja siitä, miten hän tiesi Jamien olevan yksi viidestä. Lopulta he lähtevät viemään Alician poikaa takaisin äitinsä luo. Perillä Jamie saa yllätyksekseen kuulla Alician haluavan auttaa Scottin etsimisessä, vaikka hän onkin saanut oman lapsensa takaisin. Alician luona Jamie katsoo televisiosta uutisia, joissa kerrotaan Alician entisen pomon, senaattorin, pyrkimisestä presidentiksi ja siitä, kuinka tämä aikoo vierailla lapsuudenkaupungissaan. Silloin Jamie keksii selityksen unimaailman miehelle, joka käskee pelastaa jonkun: pelastettava ei olekaan Scott vaan senaattori ja murhaaja on Scott.


title: Pimeän käskyläiset

text: He ehtivät paikalle juuri ja juuri ajoissa ja Jamie onnistuu estämään senaattorin murhan. Scottin mukana ollut nainen, joka oli Nightrise-yhtymän jäsen, kuolee senaattoriin tähdättyyn luotiin, eikä kukaan ole enää komentamassa aivopestyä Scottia. Joukkio pääsee pakoon, mutta poliisit ovat heidän perässään. Scott lähettää Jamielle telepaattisen viestin käskien pysäyttämään auton. Auton pysähdyttyä Jamie huomaa tunnistavansa paikan siksi, josta heidät oli vauvoina löydetty hylättyinä. Samalla paikalla on vanha intiaanien pyhä paikka. Jamie muistaa, että Matt kertoi maailmassa olevan portteja, jotka sijaitsevat pyhissä paikoissa. Jamie ja Scott pakenevat portin kautta ennen kuin poliisit ehtivät paikalle. Alicia kieltää, ettei ollut nähnytkään poikia. Lopulta pitkän matkan jälkeen Jamie ja Scott ovat talon edessä ja sieltä astuu ulos kaksi tutunnäköistä poikaa, Matt ja Pedro. Neljä viidestä on yhdessä.


title: Pesäpallon SM-sarja 1944

text: Vuoden 1944 SM-sarjan avaus ajoittui Neuvostoliiton suurhyökkäyksen aikaan ja niinpä sarja keskeytyikin jo muutaman ottelun jälkeen.Viimeisin ottelu oli lähinnä vitsi Haminan pelaajapulan vuoksi, mutta liitto määräsi sen pelattavaksi, koska peli oli veikkauksen kupongilla.


title: Pesäpallon SM-sarja 1944

text: Edellä mainittujen lisäksi sarjaan piti osallistua Maasotakoulun joukkue Helsingistä, Helsingin Pallo-Toverit ja Työväen Mailapojat, niin ikään Helsingistä. Tiettävästi nämä eivät ehtineet pelata ensimmäistäkään peliä.


title: Mel Bridgman

text: Melvin John Bridgman (s. 28. huhtikuuta 1955 Trenton, Ontario, Kanada) on uransa lopettanut kanadalainen jääkiekkoilija, pelipaikaltaan keskushyökkääjä.


title: Mel Bridgman

text: Philadelphia Flyers varasi Bridgmanin koko tilaisuuden pelaajana. Bridgman pelasi NHL-urallaan 977 runkosarjaottelua tehoilla 252+449=701. Urallaan hän keräsi myös 1625 rangaistusminuuttia.


title: Mel Bridgman

text: Bridgmanin paras kausi NHL:ssä oli 1981–1982 kun hän teki tehot 33+54=87 vaikka vaihtoi kesken kauden seuraa Philadelphiasta Calgary Flamesiin.


title: Mel Bridgman

text: Kausina 1979–1981 Bridgman oli Philadelphian kapteeni.